Өфөлә наркотиктарға ҡаршы эштәрҙең һөҙөмтәлелеген тикшерҙеләр // Йәмғиәт | новости башинформ.рф\n9:41, 15 апреля 2011 Йәмғиәт\n— Наркотиктар милли именлеккә ҙур хәүеф тыуҙыра, — тине Рөстәм Зәки улы. — Рәсәй Федерацияһында наркотиктарға хаҡтар юғары. Шуға ла синтетик наркотиктар әйләнешенең һәм уны ҡулланыусыларҙың ныҡ артыуы кеүек йәнә бер тенденция күҙәтелә. Һуңғы биш йылда уларҙың иҫәбе ике мең кешегә артҡан һәм хәҙер туғыҙ мең тәшкил итә. Был асыҡланғаны ғына, ысынбарлыҡтағы һан күпкә юғары.\nБылтыр республикала наркотиктарҙың законһыҙ әйләнеше өлкәһендә 5342 енәйәт ҡылынған. 260 килограмм наркотик матдәләр тартып алынған. Был бер тапҡыр ҡулланырлыҡ 800 мең доза, йәшерен баҙарҙа уның хаҡы 110 миллион һум тәшкил итер ине. Ҡулға алынған енәйәтселәрҙең күбеһе - курьерҙар. Үкенескә күрә, наркотиктарҙы бизнесына әүерелдергән эре эшмәкәрҙәр бик йыш яуаплылыҡтан ҡотола.\nБилдәле булыуынса, наркотиктарҙың ҙур өлөшө республикаға Ҡаҙағстандан килә. Быға Афғанстан менән Урта Азияға яҡын булыу ҙа булышлыҡ итә. Ошо факторҙы мотлаҡ иҫәпкә алырға кәрәк. Белгестәр әйтеүенсә, һуңғы биш йылда Афғанстанда опий етештереү тиҫтәләрсә тапҡырға артҡан. Опий мәге һәм мәк һаламы етештереү менән бөтөн ил шөғөлләнә.\nБөгөн Башҡортостан Республикаһында наркотиктар котрабандаһына ҡарата ҡулланылған сараларҙың ни ҡәҙәр һөҙөмтәле булыуын, ниндәй өҫтәмә саралар ойошторорға кәрәклеген асыҡлау зарур.\nДәүләт наркотиктарға ҡаршы комитет аппараты етәксеһе урынбаҫары — аппараттың Волга буйы федераль округы буйынса идаралығы начальнигы Сергей Васильев доклад менән сығыш яһап, Волга буйы федераль округы төбәктәренең наркотиктарға ҡаршы комиссиялары эшмәкәрлеге хаҡында хәбәр итте. Ул, Башҡортостан үҙ бурыстарын яҡшы үтәгән төбәктәр иҫәбендә, тип билдәләне.\nРөстәм Хәмитов кодеинлы препараттарҙы рецепт буйынса һатыу тураһындағы закондың ҡасан көсөнә инеүе хаҡында һораны. «Беҙ бында һөйләшкән арала, бәлки, кемдер уны аптекала һатып алалыр, кемдер төнәтмә ҡайната, кемдер – үлә», — тип билдәләне Президент.\n— Дәүләт наркотиктарға ҡаршы комитет рәйесе Виктор Иванов был проблеманы тулыһынса аңлай, — тип ышандырҙы Сергей Васильев. — Ул төбәктәрҙең кодеинлы препараттар алыу өсөн рецепт кәрәклеге хаҡындағы тәҡдимен тулыһынса хуплай. Дәүләт наркотиктарға ҡаршы комитет яғынан Хөкүмәткә тейешле документтар әҙерләп ебәрелгән. Ҡарар 2011 йылдың 1 майынан көсөнә инә, тигән эш варианты бар. 1 майға тиклем күп ҡалманы, ниндәйҙер төҙәтмәләр, үҙгәртеүҙәр индереләлер, күрәһең. Проблема бик етди, һәм ул хәл ителә.


Республика фермеры «Алтын көҙ-2015» күргәҙмәһендә «Рәсәйҙең атҡаҙанған ауыл хужалығы хеҙмәткәре» исеменә лайыҡ булды // Иҡтисад | новости башинформ.рф\nРеспублика фермеры «Алтын көҙ-2015» күргәҙмәһендә «Рәсәйҙең атҡаҙанған ауыл хужалығы хеҙмәткәре» исеменә лайыҡ булды\n9:48, 9 октября 2015 Иҡтисад\nӨФӨ, 2015 йыл, 9 октябрь. /«Башинформ» мәғлүмәт агентлығы, Ксения Калинина/.\nБашҡортостан фермеры «Алтын көҙ-2015» күргәҙмәһендә «Рәсәйҙең атҡаҙанған ауыл хужалығы хеҙмәткәре» исеменә лайыҡ булды. 8 октябрҙә Мәскәүҙең «Крокус Экспо» күргәҙмәләр үҙәгендә «Алтын көҙ-2015» XVII Рәсәй агросәнәғәт күргәҙмәһе асылды.\nТантанала Рәсәй Хөкүмәте Рәйесе Дмитрий Медведев һәм Рәсәйҙең ауыл хужалығы министры Александр Ткачев ҡатнашты. Дмитрий Медведев күргәҙмәлә ҡатнашыусыларҙы, ҡунаҡтарҙы Ауыл хужалығы һәм эшкәртеүсе сәнәғәт хеҙмәткәрҙәре көнө менән ҡотланы, илдең иң яҡшы аграрийҙарына дәүләт наградалары тапшырҙы.\nПочетлы награданы Башҡортостандың агросәнәғәт комплексы вәкиле — Илеш районы фермеры Фирҙәүес Ялалов алды. Уның орлоҡсолоҡ хужалығы — республикала иң яҡшыларҙың береһе, ул үҙенсәлекле һәм элиталы орлоҡтар етештереүгә махсуслаша.\nБашҡортостан экспозицияһы — иң ҙурҙарының береһе һәм 108 квадрат метрҙы биләй, тип билдәләнеләр төбәк Ауыл хужалығы министрлығының матбуғат хеҙмәтендә. Күргәҙмәгә яңы продукция — сыр, күркә ите, ҡаҙ, йәшелсәләр, шулай уҡ республика брендтары — бал, икмәк, һөт ҡуйылған.\nРәсәй Ауыл хужалығы министрлығы экспозицияһының төп стендында Башҡортостандың инвестиция проекттары һәм бал, сыр, күркә итенән әҙерләнгән деликатестар урынлаштырылған. Уларҙың барыһы ла Милли мәҙәниәттәр фестивалендә ҡатнаша, тип хәбәр иттеләр ведомствола.\nБыйыл күргәҙмәлә Рәсәйҙең 64 төбәгенән һәм 24 илдән 2500-гә яҡын предприятие, 300 баштан ашыу тоҡом малдары, ҡиммәт тиреле кейектәр һәм ҡоштар ҡатнаша. Яҡынса 100 берәмек ауыл хужалығы техникаһы һәм ҡорамалдар, шулай уҡ Рәсәйҙең федераль округтарынан ике триллион һумдан ашыу суммаға 195 инвестиция проекттары күрһәтелгән.\nТеги: ауыл хужалығы министрлығы,күргәҙмә,экспозиция


Леруа Мерлен сауҙа селтәренән йөк ташыған водителдәргә хеҙмәт хаҡы түләнмәгән\nӨфөлә йәшәүсе Павел Попов улы менән яуаплылығы сикләнгән «Промкарготранс» йәмғиәтенә былтыр эшкә бара. Әммә бер айлыҡ хеҙмәт хаҡы алырға ваҡыт еткәс уларҙы эшкә алыусынан елдәр иҫә. Хеҙмәте өсөн аҡса ала алмаған ғаилә судта ла, прокуратура ла ла яҡлау тапмай.\nБер ай буйына Леруа Мерлен магазинынан тауар ташыған өсөн Павел Поповҡа бер тин дә аҡса түләнмәгән. Ул былтыр сауҙа селтәренән йөк ташырға улы менән бергә урынлаша. «Промкарготранс» йәмғиәте тәжрибәле водителдәрҙе эшкә саҡырыуы тураһында улар интернеттағы иғландан белеп ҡалалар. Бер ай һынау ваҡытын үткәс, тейешенсә документтар менән рәсмиләштерергә вәғәҙә итәләр.\nПавел Попов, зыян күреүсе: «Бер айҙан һуң беҙҙе Хеҙмәт кодексына ярашлы рәсмиләштерерҙәр тип ышандыҡ. Һүҙҙә генә килешеү буйынса эш килеменең илле проценты беҙгә тейешле ине. Бер айҙан һуң беҙҙе эшкә ҡабул итеүсе кеше юҡ булды».\nПавелдың ҡулында йөк автомобиленең ҡуртымға бирелеүе хаҡындағы килешеү һәм тауар чектары ғына. Етмәһә улар ай буйына йөк автомобиленә яғыулыҡты үҙ кеҫәһенән түләгән. Башҡарылған эш килеменең илле проценты Поповтарға тейешле була.\nПавел Попов, зыян күреүсе: «Беҙҙең Леруа менән эшләгәнде иҫбатлаусы бөтә шаһиттар бар. Уларҙы ғаризала күрһәттек. Әммә уны ҡарау көнөнә беҙҙе лә уларҙы ла судҡа саҡырманылар. Һәм һуңынан ғаризаның мөҙҙәте үткән тип кенә яуапланылар».\n«Промкарготранс» - йәмғиәте етәксеһе Семен Пилюгин был эштә белмәмеш булыуҙан ары китмәй. Һуңғы йылдарҙа береһе артынан икенсеһе бәшмәктәй ҡалҡып сыҡҡан ҙур сауҙа селтәрҙәре баҙарҙа үҙ урынын тиҙ тапты. Уларҙың килеме өсөн аралашсы булғандарҙың намыҫһыҙлығы арҡаһында ябай эшселәр зыян күрә. Көн һайын иртә таңдан төнгәсә бушҡа тауар ташып һуңынан һаулығы ҡаҡшап дауаханаға эләккән улы өсөн әсәһенең йөрәге әрней.\nТамара Попова, Павел Поповтың әсәһе: «Беҙҙең илдә хоҡуҡ боҙоусы Пилюгин Семен Михайлович кеүек кешеләргә юл асылды. Үҙ хоҡуҡтарын белеп еткермәгәндәрҙең хеҙмәтен файҙаланып иркенләп йәшәйҙәр. Ике суд ултырышы үтте. Пилюгин – «Мин ул ваҡытта сит илдә инем», тип кенә яуапланы».\nВодителдәрҙе эшкә алған Евгений Милорадов һыуға төшкәндәй ғәйеп булған. Хеҙмәт килешеүе булмағас, дөрөҫлөктө иҫбат итеү ауырлаша. Эш биреүсе ойошма хужалары күптән инде бәйләнешкә сыҡмай. Юрист Валерий Шәрипов әйтеүенсә, хеҙмәт мөнәсәбәттәре булмағас, судта был эште бөтөнләй икенсе юҫыҡтан тикшерергә кәрәк. Хеҙмәт кенәгәһе асылмаған йә хеҙмәт килешеүе төҙөлмәгән икән, был низағ гражданлыҡ мөнәсәбәттәре булараҡ ҡаралырға тейеш, ти белгес.\nРоза Кузьменко, Башҡортостандың хеҙмәт һәм халыҡты социаль яҡлау министрлығының матбуғат хеҙмәткәре: «Хеҙмәт кодексының алтмыш етенсе статьяһына ярашлы эш биреүсе өс көндә мотлаҡ хеҙмәт килешеүе төҙөргә тейеш. Быйыл беренсе ғинуарҙан эшселәрҙең хоҡуҡын боҙған өсөн административ штрафтар артты.Хеҙмәт килешеүе тейешенсә төҙөлмәгән йә бөтөнләй юҡ икән, бының өсөн штраф суммаһы ике тапҡыр артты. Мәҫәлән, ул йөҙ меңгә тиклем барып етә».\nАй буйы тир түккәне өсөн хаҡ ала алмағандар бер Поповтар ғына түгел. Уларҙың иҫәбе-хисабы юҡ. Был йәһәттә хоҡуҡ боҙоу бигерәк тә ваҡытлыса эш биреүселәр баҙарында йыш күҙәтелә. Көрсөк. Күп кенә ойошмаларҙа ҡыҫҡартыуҙар бара. Эшһеҙ ҡалған кешеләр теләһә ниндәй шарттарҙа хеҙмәткә урынлашырға риза. Ошондай мәлде файҙаланып кеше көсөн бушлай ҡулланып ҡалырға тырышыусыларҙың күбәйеүе ихтимал.\nЭшкә урынлашҡанда Хеҙмәт кодексына ярашлы рәсмиләштерергә кәрәклекте онотмаҫҡа кәрәк. Һуңынан аптырап йөрөмәҫкә. Ғөмүмән, «Теләһә ниндәй хеҙмәт- түләнергә тейеш».


Һаҡмар: Хеҙмәтенә күрә – хөрмәте\nБыл донъяла тик ныҡыш хеҙмәт кенә кешегә бәхет килтерә. Ғүмер буйы тир түгеп, тырышып эшләгән кеше генә ысын мәғәнәһендә ҡәҙер-хөрмәткә лайыҡ.\nАуылыбыҙҙа ғына түгел, районыбыҙҙа ла абруй ҡаҙанған уҡытыусы, мәғариф ветераны, үҙ ғүмеренең 40 йылын йәш быуынға белем биреүгә бағышлаған Сабирйән Әмирйән улы Янбаев ошо көндәрҙә 80 йәшен тултырҙы.\nҠартатайым 1932 йылда Йомаш ауылы эргәһендәге Әптекәй ауылында донъяға килә. Уның ғаиләһе 1939 йылда Аҡморон ауылына күсә һәм ошо ауылда тәүге тапҡыр мәктәпкә бара. Ә 1947 йылда Комсомол ауылына күсеп киләләр һәм күрше ауылда урынлашҡан Йомаш мәктәбенә йөрөп уҡый башлай. Мәктәпте 1951 йылда тамамлап, ҡартатайым Темәс педагогия училищеһына уҡырға инә.\n1955 йылда ҡулына диплом алып, Баймаҡ районы Йолалы мәктәбенә эшкә ебәрелә. Бер аҙ эшләп алғандан һуң, Сабирйән Әмирйән улы Йомаш мәктәбенә эшкә ҡайта. Рәсем һәм хеҙмәт дәрестәренән белем бирә ул.\nСабирйән Әмирйән улының тырыш хеҙмәте 1983 йылда “РСФСР-ҙың мәғариф отличнигы”, 1986 йылда “СССР-ҙың мәғариф отличнигы” исемдәре менән баһалана.\nМинең ҡартатайым шулай уҡ профсоюз ағзаһы, Йомаш ауыл советы депутаты булып та хеҙмәт итә, төрлө мәҙәни сараларҙа ла әүҙем ҡатнаша. Ул һис тә буш ултырырға яратмай: мандолина, скрипкала өҙҙөрөп уйнай, шиғыр яҙа. Шулай уҡ умарта ла тота.\nӘле Сабирйән Янбаев тормош юлдашы Миңлебикә Шәрифулла ҡыҙы менән Йомаш ауылында үҙҙәренең биш балаһына һәм беҙгә, ейән-ейәнсәрҙәренә, бүлә-бүләсәрҙәренә өлгө булып, матур ғүмер итәләр. Ҡартәсәйем Миңлебикә ҡул эштәренә, аш-һыуға әүәҫ булһа, ҡартатайым Сабирйән – балта оҫтаһы. Уларҙың йортонда “Өлгөлө йорт” тигән билдә тора!\nЯрты быуаттан ашыу бергә ғүмер кисергән был һоҡланғыс парға киләсәктә бәрәкәтле тормош, ныҡлы һаулыҡ һәм тағы ла ошолай беҙгә үрнәк булып йәшәүҙәрен теләйем.\nЙомаш мәктәбенең 11-се класс уҡыусыһы.\nАвтор: Һаҡмар | Ваҡыты: 11:42


«Киске Өфө» гәзитенең сайты - АЛДЫР, УҠЫ, ТАРАТ, МИЛЛИ ГӘЗИТЕҢДЕ ЯРАТ! - 2016 - Мәҡәләләр\nАЛДЫР, УҠЫ, ТАРАТ, МИЛЛИ ГӘЗИТЕҢДЕ ЯРАТ!\nҠөрьән Кәримдең "Әр-Рахмән" (Шәфҡәтле) сүрәһе 4-се аятында: "Һәр кемгә Аллаһ бөйөктәрҙән-бөйөк бер бүләк - әсә теле бирҙе", - тиелә. Бер кемдең дә Тыуған илен, ерен, милләтен, телен, рухын, йәнен, ата-әсәһен, балаларын һайлап алыу мөмкинлеге юҡ. Бөтәһе лә Хаҡ Тәғәлә бүләге - ошо хәҡиҡәткә кем ҡаршы сыға ала?\nДин хөкөмөнән ҡарағанда, "Әр-Рахмән" сүрәһен уҡыған аңлы кеше уйланырға тейеш: "Әсә телендә һөйләшмәү, уны үҫтереүгә ярҙам итмәү, шулай уҡ милли баҫмаларҙы алдырмау - ул Аллаһтың үҙенә ҡаршы сығыу түгелме? Ни өсөн мин донъяға башҡорт милләтенән булып тыуҙым, ни өсөн ошо иң матур, гүзәл Башҡортостан - тыуған ерем? Минең бурысым ниндәй, илем, милләтем өсөн ни эшләргә тейешмен? Ахырыһы, бәндә ошондай һорауҙарға яуап та эҙләмәй, уйланмай ҙа, шөкөр ҙә итмәй. Сөнки милли матбуғат баҫмаларында яҙылған хәҡиҡәти һүҙ, зыялылар тауышы уға барып етмәй. Ул башын интернеттағы "сүп-сар" менән тултыра, аңын бөтөнләй башҡа ҡиммәттәр тураһында һөйләгән фильмдар менән ағыулай. Ни өсөн йәмәғәт менән уҡыған намаҙ күпкә сауаплы? Ғилләһе шунда: мосолмандар бер-береһен күреп, бер епкә теҙелә, берләшә. Ошо рәүешле үҙҙәрен, имандарын һаҡлай, тарҡаулыҡҡа юл ҡуймай. Милли баҫмалар алдырыу, уҡыу, таратыу ҙа шулай уҡ йәмәғәт менән башҡарылған намаҙ ролен үтәй. Ҡайһы милли гәзитебеҙ, журналыбыҙ әхлаҡһыҙлыҡты, яуызлыҡты алға һөрә, уҡыусыларын енәйәт ҡылырға саҡыра? Юҡ ундайҙар!\nЕгерме йылдар элек башҡорт мәктәптәре юҡ, гәзиттәребеҙ юҡ, тип зарландыҡ. Ә хәҙер милли мәктәптәребеҙ бар - балаларыбыҙҙы унда уҡытырға ашыҡмайбыҙ; милли гәзит-журналдарыбыҙ етерлек - тираждары йылдан-йыл кәмей; милли театрҙарыбыҙ ҙа, тамашасылары юҡлыҡтан, табышһыҙ булыуҙан ябыла башланы. Етмәһә, бәғзе берәүҙәр алдында ошо һорауҙарҙы күтәреп сыҡһаң, төрлө һылтау эҙләйҙәр: йә аҡса юҡ, йә кемдер оҡшамай, һәм башҡалар. Теләгәндәр мөмкинлек эҙләй, таба, сөнки телебеҙгә, мәҙәниәтебеҙгә хеҙмәт итеү, уны үҫтереүгә булышлыҡ итеү - Аллаһ алдындағы кешелек бурысыбыҙ. Был бурысты инҡар итеү - киләсәктә һәләкәт һәм фажиғә булып сағылыш табыуы ихтимал. Башҡорт ғаиләһендә донъяға килгән икән бала, атай-әсәй бурысы - әсә телен өйрәтеү, яратыу, башҡорт итеп тәрбиәләү. Шулай тәрбиәләй алмайбыҙ икән, тимәк, ата-әсә бурысын да үтәмәйбеҙ. Мосолмандар Аллаһҡа ата-әсәлек, кешелек бурыстарын үтәп яҡынлаша. Шул юлдарҙы таба белеү - иманлы булыу өлгөһө. Балаларыбыҙға милләтебеҙҙе яратырға өйрәтмәйенсә тороп, мин мосолман, тип йөрөү - аңһыҙлыҡ билдәһе.\nМин гәзит уҡыусыларға Рәүеф Насировтың ҡасандыр "Ағиҙел" журналында баҫылған "Илемә хат" мәҡәләһенән бер өҙөк тәҡдим итәм. Хаттың авторы Талха Рәсүлев. Ул Зәйнулла ишандың ҡустыһы, урыҫ-япон һуғышы геройы, исеме "Илсе Ғайса" булып халыҡ араһында киң таралған Ғайса Рәсүлевтың улы. Әхмәтзәки Вәлидиҙең артынан эйәреп, сит илгә сығып китә һәм һуңынан Ҡытайҙа тимер юлдар һалыусы ҙур белгес булып таныла. Һуғыш алдынан Рәсәйгә килеп, тимер юл эштәре буйынса килешеүҙәр төҙөп, юл ыңғайында йәшерен генә ауылын барып күрә. Шулай иленә бер бағыр өсөн мөмкинлек таба, сит илдә ятып, Башҡортостан яҙмышы менән йәшәй, яйын табып, китап-гәзиттәр алдырып уҡый. Күптәребеҙ Назар Нәжмиҙең "Урал" поэмаһын уҡыу түгел, белмәйҙер ҙә, ә ул поэма баҫылып сыҡҡандың икенсе йылында уҡ уҡый уны, үҙенең башҡорт рухына шик белдергән поэманы ҡабул итә алмай һыҙлана.\n"Һаумыһығыҙ, хөрмәтле милләттәштәр! Был юлдарҙы алыҫ илдә көн итеүсе бер башҡорт яҙа. Һеҙ хат менән танышҡанда был донъяла мин булмамдыр. Шулай ҙа һүҙҙәрем ҡасан да булһа милләттәштәремә барып етер тип ышанам. Балаларыма, ейәндәремә хатымды берәй уҡымышлы башҡортҡа еткереүҙе васыят итеп ҡалдырам.\n...Әле яҙғандарым ғына икеле булыр. Хәҙер хат яҙырға мәжбүр иткән сәбәпкә күсәм. Тик шуныһы: йәшәгән илемде лә, исем-шәрифемде лә теркәмәйем. Башҡортостандағы яҡындарыма, таныштарыма ялҡыны тейер тип ҡурҡам. Зиһенле кеше былай ҙа кемлегемде яҡшы аңлар, төшөнөр. Күптән түгел шағир Назар Нәжмиҙең "Урал" поэмаһын уҡып сыҡтым да, үҙ фекеремде белдереп, хат яҙмай түҙә алманым. Оҫталыҡ яғынан поэма бик шәп, һүҙ тейҙерерлек түгел. Әҫәрҙең "Урал" йыры менән бәйле булыуы уның әһәмиәтен тағы ла арттыра төшә. Һүҙем ул турала түгел.\nПоэмала артист менән эмигрант башҡорттоң осрашыуы һүрәтләнә. Әҫәр аҙағында шағир артистан: "Юҡ, һин барыбер башҡорт түгелһең", - тип әйттерә. Ни өсөн?\nБашҡорттар нисәмә йыл, Урал, тип, даулашып, яулашып йәшәгән. "Аямаған тәнен, түккән ҡанын, һис бирмәгән башҡорт Уралын", - тип әйтелә "Урал" йырында. Әгәр яҙмыш инсанды иленән китергә мәжбүр итһә, башҡорт ни эшләргә тейеш һуң? Мин дә илемде ташлап китмәһәм, күптән теге донъяла булыр инем. Элекке арҡаҙаштарым, башҡорт данын бөтә донъяға билдәле иткән Әхмәтзәки Вәлиди Туған, Әбделҡадир Инан, Ғәлимйән Таған кеүек ғалимдар сит илдәргә китмәһә, күптән үлтерелгән булырҙар ине. Шунан, улар ҙа башҡорт түгелме ни?\n...Алда яҙғанса, "Урал" поэмаһында артист менән эмигранттың осрашыуы тасуирлана. Ул эмигрант мин инем. Үтә бай булмаһам да, хәлле генә көн иттем. Поэмала яҙылғанса, бейә бәйләп, ҡымыҙ ҙа бештем. Тура килгәндә, Башҡортостандан килгән кешеләр менән дә осрашырға тырыштым. Тик ундай мәлдәр бик һирәк тура килде шул...\n...Башҡортостандан артист килеүен ишеткәс, концертында булдым. Осрашыу ҙа насип итте. Бик оҙаҡ һөйләшеп тә ултырҙыҡ. Ул ҡурайҙа уйнаны, мин халыҡ йырҙарын һуҙҙым, эсемдәге һағышымды түктем. Был әңгәмә барышында "һин башҡорт, мин башҡорт, тигән" бәхәс-фәлән булманы. Ошо осрашыу хаҡында, күрәһең, артист шағирға һөйләгәндер инде. Ә Назар Нәжми, үҙ сиратында, поэма яҙған. Ул совет сәйәсәтенә яраҡлаштырып, тубәндәге һығымтаға килгән:\nБашҡорт ҡына шулай йырлай ала,\nҺин бит ысын башҡорт түгелһең...\n...Поэма 1976 йылда яҙылған. Мин уны икенсе йылында уҡ уҡыным. Хәҙер бик оло йәштәмен. Тик башҡорт рухыма ҡаршы яҙылған әҫәрҙе күңелем ҡабул итмәй. Шуға ла илемә, милләттәштәремә үҙ фекеремде яҙып ебәреүҙе изге бурысым һананым. Әле ошо хатты яҙам, үҙем пластинканан "Илсе Ғайса" йырын тыңлайым. Күңелем менән Уралыма, Уй, Яйыҡ буйҙарына елдерәм.\nҺөйөкле Уралым, Тыуған илем, милләттәштәрем! Был хат һеҙгә барып юлыҡҡанда, мин был донъяла булмам. Күңелем шулай һиҙә. Шулай ҙа яҙмам аша рухым һеҙҙең менән һөйләшер. Теләгем шул: башҡортлоҡтан мине һыҙып ташламағыҙ! Онотмағыҙ! Мин барыбер - башҡортмон! Һау сәләмәт булығыҙ!" (Хат ҡыҫҡартыуҙар менән бирелә).\nХәҙер башҡорт булып та, башҡортса һөйләшә белмәгән, үҙ балаһына әсә телен өйрәтергә теләмәгән атай-әсәйҙәр арта. Үҙ телендә матбуғат баҫмалары яҙҙырырға теләмәүҙе лә аңламайым. Башҡорт икән, үҙ Ватанына, үҙ рухына, ниндәй генә шарттарға ҡарамай, тоғро булып ҡалһын ул кеше. Барҙың ҡәҙерен белеп, юғалтмай һаҡлап, Аллаһ ризалығына ирешергә яҙһын. Ә бөгөн иһә, милли гәзиттәребеҙгә яҙылайыҡ, алдырайыҡ, уҡыйыҡ, һылтау түгел, яйын табайыҡ, тип өндәшке килә милләттәштәргә.\nЯҙылған: 11.04.16 | Ҡаралған: 872


Конкурстар » Яйыҡ гәзите | Газета Яик\nЯйыҡ гәзите » Конкурстар\n«Бәхетле авто» уйыны аҙағына ла яҡынлашты. Һуңғы бүләгебеҙ - автомобилсе йыйылмаһы Илсеғолдан Лениза Ғөзәйероваға эләкте.\nЛениза Ишбирҙе ҡыҙы Мулдаҡай урта мәктәбендә башланғыс кластар уҡытыусыһы булып эшләй. Тормош иптәше Фәнил Фәрих улы менән ике балаға ғүмер бүләк иткәндәр. Инсаф улдары әле әрме сафтарында хеҙмәт итә, спортсы егет. Флизә ҡыҙҙары Ғ. Әлмөхәмәтов исемендәге республика гимназия-интернатында уҡый.\nСираттағы «Аҙна һайын приз» лотерея уйынында бәхет Ҡотойҙан Маһира Йәркәеваға йылмайҙы. Уға бүләккә сәйнүк эләкте.\nМаһира Абдулла ҡыҙы тиҙҙән, Аллаһ бирһә, оло юбилейын - 85 йәшен туйлаясаҡ. Ҡырҡ йылдан ашыу ғүмерен уҡытыусы булып эшләгән. Биш бала әсәһе. Бөгөнгө көндә 11 ейән-ейәнсәре, 12 бүлә-бүләсәре бар.\nБүләкте үҙе килеп алырға форсаты сыҡмағас, сәйнүкте уның ҡыҙы Гөлсирә Ғәлимйән ҡыҙы Сафинаға тапшырҙыҡ. Ихлас күңелдән ҡотлайбыҙ!\nСираттағы «Аҙна һайын приз» лотерея уйынында бәхет Ишмәкәйҙән Рафаэль Фазлетдиновҡа йылмайҙы. Уға бүләккә графин һәм стакандар йыйылмаһы эләкте.\nРафаэль Фәсхетдин улы тәжрибәле механизатор һәм малсы. Тормош иптәше Рәшиҙә Сабирйән ҡыҙы менән биш балаға ғүмер бүләк иткәндәр. Бөгөнгө көндә уларҙың ун ейән-ейәнсәрҙәре, алты бүлә-бүләсәрҙәре бар. Әйткәндәй, ошо арала бергә татыу йәшәүҙәренә 55 йыл тула. Ихлас күңелдән ҡотлайбыҙ!\nСираттағы «Аҙна һайын приз» лотерея уйынында бәхет ҡалабыҙҙан Зөлфиә Басироваға йылмайҙы. Уға бүләккә салат һауыттары эләкте.\nЗөлфиә Сафуат ҡыҙы сығышы менән Һөләймән ауылынан. Ике юғары белемгә эйә. Бөгөнгө көндә ҡаланың 15-се балалар баҡсаһында тәрбиәсе булып эшләй. Учалы тау-байыҡтырыу комбинатының Үҙйылға руднигында шахтер булып хеҙмәт итеүсе тормош иптәше Морат Марат улы менән Азат һәм Айгүзәл исемле игеҙәк балалар тәрбиәләйҙәр.\nСираттағы «Аҙна һайын приз» лотерея уйынында бәхет Туңғатар ауылынан Зөһрә Ирғәлинаға йылмайҙы. Уға бүләккә сәйнүк эләкте.\nКвитанция күсермәһенә ҡушып, Зөһрә Әсғәт ҡыҙы хат та яҙып ебәргән: «32 йыл почта тараттым. Әсәйем дә 25 йылдан ашыу почтальон булып эшләне. Тормош иптәшем менән ике ул, бер ҡыҙ тәрбиәләп үҫтерҙек. Өс ейәнебеҙ, бер ейәнсәребеҙ бар».\nБүләкте үҙе килеп алырға форсаты сыҡмағас, сәйнүкте Зөһрә Әсғәт ҡыҙының ҡалала йәшәгән туғаны Елена Хажиеваға тапшырҙыҡ.\nСираттағы «Аҙна һайын приз» лотерея уйынында бәхет Ләлә һәм Азат Әһлиуллиндар ғаиләһенә йылмайҙы. Уларға бүләккә салат һауыты эләкте.\nӘһлиуллиндар Учалы ауылында йәшәйҙәр. Ләлә Әсғәт ҡыҙы Учалы тегеү фабрикаһында хеҙмәт итә. Ғаилә башлығы әле ваҡытлыса эшләмәй.\nҒаилә өс ул тәрбиәләп үҫтергән. Бер ейәнсәрҙәренә олатай менән өләсәй ҙә үҙҙәре.\n- Гәзит бик уҡымлы, йөкмәткеле. Ундағы ыңғай үҙгәрештәр ҙә бик оҡшай. Гәзит хеҙмәткәрҙәренә артабан да ижади уңыштар теләйем, - ти Ләлә Әсғәт ҡыҙы.\nСираттағы «Аҙна һайын приз» лотерея уйынында бәхет Шәһиҙә һәм Әмир Әминевтар ғаиләһенә йылмайҙы. Уларға бүләккә графин һәм стакандар йыйылмаһы эләкте.\nӘминевтар Бурансы ҡасабаһында йәшәйҙәр. Ғаилә башлығы ғүмер буйы прокурор, тәфтишсе булып эшләгән. Оҙаҡ йылдар Учалы районы һәм ҡалаһының халыҡ контроле комитеты рәйесе вазифаһын башҡарған. Шәһиҙә Хөрмәт ҡыҙы бухгалтер булып хеҙмәт иткән. Өс ул тәрбиәләп үҫтергәндәр.\nСираттағы «Аҙна һайын приз» лотерея уйынында бәхет Райхана Байдәүләтоваға йылмайҙы. Уға бүләккә салат һауыттары эләкте.\nРайхана Вәлиәхмәт ҡыҙы Ҡоҙаш ауылынан. Уға 90 йәш. Оҙаҡ йылдар, хатта, тракторсы булып эшләгән. Биш балаға ғүмер бүләк иткән.\n- Гәзитте сыға башлауынан алдырам, яҙылмай ҡалғаным юҡ, - ти ул. - Аллаға шөкөр, күҙем күрә әле, насип итһә, алдағы йылдарҙа ла яҙыласаҡмын.


Бөгөн "Дөйөм Рәсәй" халыҡ фронты Башҡортостан Хәрби комиссариаты хеҙмәткәрҙәре менән бергә баш ҡаланың Черниковка биҫтәһендәге туғандар ҡәберлегендә булды.\nТимер, һыу юлы аша сыҡҡандан һуң, ҡара урман буйлап тағы ла йәйәү атларға тура килде. Юл юҡ, һуҡмаҡ ҡына һалынған. Нисә саҡрым үткәнебеҙ ҙә билдәһеҙ. Бара торғас эҙләгән урынға юлыҡтыҡ.\nХалыҡта телдән телгә йөрөгән, социаль селтәрҙә һөйләнгән туғандар ҡәберлеге табылды. Улар бер-нисә урында Хәрби оборона тарафынан тимер рәшәткә менән дә билдәләнеп ҡуйылған. Күпме кеше, нисә һалдат ерләнгәне мәғлүм түгел. Өҫтәүенә, бында ғөмүмән, зыярат барлығы рәсми теркәлмәгән. Шуға ла алдағы көндәрҙә Санкт-Петербург ҡалаһының хәрби медицина архивында өйрәнеү талап ителә.\nХалыҡ телендә "Курочкина гора" тип исемләнгән урын әле үтеп сыҡҡыһыҙ урманды хәтерләтә. Ә һуғыш йылдарында был ерҙә бер ниндәй ағас-ҡыуаҡлыҡтар булмаған. Улар уҙған быуаттың 50-се йылдарында ултырылған. Ваҡыт үтеүгә үҫентеләр эргә-тирәне баҫып алып, урындағы ауыл зыяраты, билдәһеҙ һалдаттар ҡәберлеге менән бергә эҙһеҙ юғала. Хәҙер "Курочкина гора" ла туғандар ҡәберлегенең барлығын белгән кеше юҡ тип әйтерлек. Сөнки уны былай ғына табып та булмай. Шуға ла зыярат ҡылыусылар ҙа, килеп ураған кешеләр ҙә һирәк.\nБөйөк Ватан һуғышы йылдарында фронт һыҙығында яраланған һалдаттар Өфө хәрби госпиталдәрендә дауаланған. Ҡайтҡан саҡта вагонда, йә дауаханала һәләк булғандар тап ошо урында ерләнгән булған. Уларҙың береһе лә исем-шәрифе менән ерләнмәгән. Ҡайһы бер урындарҙа ерҙең убылып төшөүенән генә ҡәберлек икәнлеген аңларға мөмкин.\nРәсми мәғлүмәттәр буйынса Бөйөк Ватан һуғышы йылдарында Башҡортостандан 124 меңдән ашыу кеше хәбәрһеҙ юғалған тиелә. Шуларҙың ун меңе төрлө экспедиция, эҙәрмәндәр отряды тарафынан исем-шәрифе тыуған яҡтарына ҡайтарылды. Баш ҡаланың Черниковка биҫтәһендәге элекке, хәҙер инде ташландыҡ зыяраты ағас-ҡыуаҡлыҡтарға күмелгән. ,,Ҡыҙыл йондоҙ" менән билдәләнгән ҡәберлектәрҙең күпме икәнлеге билдәһеҙ.\nКем белә, бәлки, ҡара урман эсендәге туғандар ҡәберлегендә, ҡасандыр һуғыш фронтында хәбәрһеҙ юғалған һалдаттарҙы башҡа ерҙәрҙә эҙләгәндә ул яҡында ғына яталыр? Был хаҡта беҙ тиҙҙән урында үтәсәк эҙәрмән отряды тикшереүе аша ғына белә алабыҙ.


Атайҙы көттөк зарығып » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Бәйгеләр һәм конкурстар » Атайҙы көттөк зарығып\nАтайҙы көттөк зарығып 06.05.2015 // Бәйгеләр һәм конкурстар\nӘсәйемдең быға тиклем бер ҡасан да ишетелмәгән әсе тауыш менән:\n— Эй Аллаҡайым, һуғыш башланған, нимә етмәй икән ул мәлғүндәргә? — тип әсенеп әйткән һүҙҙәренә һиҫкәнеп уянып киттем. Ул шомло хәбәрҙе өләсәйем менән олатайыма еткерә ине. Яҡындарым көрһөнә-көрһөнә һуғыш башланыуын, яуыз дошмандың тыныс тормошто боҙоп, ғәскәр йыйып, яу күтәреүе хаҡында оҙаҡ бәхәсләште.\nМинең дә йоҡом осто, дүрт кенә йәшлек ҡустым да һикереп торҙо. Ул да булмай йыш-йыш тын алып атайым йүгереп килеп инде – яңылыҡты эштә сағында еткергәндәр икән. Әсәйҙәр хәбәрҙең буш түгеллегенә инанды. Хәлдең асылын аҙағына тиклем аңламаһаҡ та, беҙ ҙә ниндәйҙер бер ҡурҡыныс ваҡиға булғанын шәйләнек.\nАтай килеп инеү менән яуға, һуғыш яланына юлға сығырға кәрәклеген әйтте. Өләсәйем менән әсәйем олатайыма һәм атайыма кәрәк-яраҡ әйбер, аҙыҡ-түлек хәстәрләй башланы.\nАтай ҡустым менән икебеҙҙе күкрәгенә ҡыҫып ҡосаҡланы ла:\n— Балаҡайҙарым, Алла бирһә, еңеү яулап ҡайтырбыҙ. Һеҙ генә иҫән-һау йәшәй күрегеҙ инде, — тине. Күҙҙәренән йәш тамсылары атылды. Атайымды бер ҡасан да бындай хәлдә күрмәгәс, уны йәлләп, илай башланым, ҡустым да миңә ҡушылды. Атайым беҙҙе тағы ла нығыраҡ күкрәгенә ҡыҫып ҡосаҡланы ла баштарыбыҙҙан һыйпаны.\nШул арала урамда ир-ат фронтҡа китергә йыйылышты. Беҙ ҙә атайым менән олатайымды оҙатырға сыҡтыҡ. Әсәйем тәгәрәп сыҡҡан күҙ йәшен беҙгә күрһәтмәҫкә тырышып яулыҡ осо менән һөртөп-һөртөп ала. Атайым менән олатайым беҙгә ҡайғырмаҫҡа, сабыр булырға ҡушты.\nҺуғышҡа китеүселәр менән хушлашырға тип бөтә ауыл йыйылғайны. Атай-олатайҙары, ағай-бабайҙарынан айырылырға теләмәгән бала-сағаның сыр-сыу килеп илашҡан тауышы, ҡатын-ҡыҙҙың һыҡтауы урамды ялмап алды.\nАуылда ҡалыусылар, ир-атты яуға оҙатып, өйҙәренә таралышты. Беҙ ҙә, әсәй менән өләсәйгә эйәреп, ҡапҡабыҙға табан атланыҡ, тик бөгөн башҡа ваҡыттағыса уларҙы әйләнә-әйләнә уҙышып йүгерге килмәне. Ҡустым менән шып-шым булдыҡ та ҡуйҙыҡ. Өйгә ҡайтҡас та был хәлдән арына алмай аҙапландыҡ. Атайым менән олатайым эргәлә булмағас, өй бушап ҡалғандай тойолдо. Эс бошорғос тәрән тынлыҡ...\nБер нисә көндән туғаным әсәйҙән:\n— Атайым менән олатайым ҡасан ҡайта? — тип һораны.\n— Оҙаҡламай, балаҡайым, оҙаҡламай, — тиеүҙән ары китә алмай әсәй ҡустымдың маңлайынан үбеп, башынан һыйпарға ғына көс тапты…\nКөндәр үтә торҙо. Атайҙарҙы оҙатҡанда алты ғына йәшлек сабый инем, хәҙер мин дә күп нәмәне аңлай башланым. Һуғыштың ғазабын үҙемдә татығас ни, ваҡытынан алда үҫмәй, ни ҡылаһың. Атай терәге булмағас, йәшәү ҡыйынлашты. Бөтә эш ҡатын-ҡыҙ, үҫмер балалар иңенә төштө. Икмәк һынығы ла булмаған көндәр йышайҙы. Әсәйем менән өләсәйем алһыҙ-ялһыҙ көнө-төнө колхозда тир түкте. Мин ҡустымды ҡарап өйҙә ултырҙым. Беҙ уларҙың эштән ҡайтыуын һағынып, түҙемһеҙлек менән көттөк. Әсәйҙе лә көттөк, икмәкте лә. Һәр көн ошо хәл ҡабатланып торҙо.\nАуыл халҡы фронттан хәбәр алһа, барыһына ла еткереп торҙо. Кемдәрҙең ҡаты яраланып госпиталгә ятыуы, кемдәрҙең фашистарға эләгеүе йәки һуғыш яланында һәләк булыуы хаҡында эс бошорғос яңылыҡтар йәшен тиҙлегендәй таралды. Беҙ ҙә атайым менән олатайымдан хәбәр алдыҡ. Улар, һуғыш, ҡан-ҡойош дауам итә әле, тип беҙгә сабырлыҡ, түҙемлек теләп, тынысландырып хат яҙғайны. Уларҙың ошо һүҙҙәре ниндәйҙер өмөт өҫтәне. Икеһенән бер үк көндә килгән хаттарға шатланып, тамаҡ бик үк туҡ булмаһа ла, ҡустым менән көнө буйы эттәй сабып уйнаныҡ.\nВаҡыт шулай аслы-туҡлы, һағыш-зарҙа үтә торҙо. Атайымды һәм олатайымды ныҡ итеп һағындыҡ, уларҙың ҡайтыуын көттөк тә көттөк. Әсәйем менән өләсәйем, эстән янһа ла, һиҙҙермәҫкә тырышты. Беҙ ҙә күҙгә күренеп үҫеп киттек, инде баҫыуҙа ярҙамлашырға буй еткерҙек.\nФронттан хәбәрҙәр килгеләп торҙо. Яраланған яугирҙәр ҙә күренгеләне. Бер көн, бер аяғын өҙҙөрөп, Хисбулла бабай ҡайтып төштө. Был хәл туғандарына шатлыҡ булһа ла, беҙгә ҡайғы алып килде: олатайымдың дошмандарға ҡаршы алышҡанда һуғыш яланында батырҙарса һәләк булыуы хаҡында хәбәр еткерҙе. Өй эсен тағы ла шомло ҡараңғылыҡ сорнап алды. “Атай ҙа үлеп ҡуймаһа ярар ине”, — тип ҡайғырҙыҡ ҡустым менән. Үҙебеҙсә өләсәйҙе йыуатырға тырыштыҡ.\nКүп кеше фронтта, ҡан ҡойошта яҡын туғандарын юғалтты, тәрән ҡайғы кисерҙе.\nЯҙын баҫыуҙа йөрөгәндә ауыл буйлап хәбәр таралды: беҙҙекеләр еңгән! Ололар ышанырғамы-юҡмы тип уйлағандыр, бәлки, тик беҙ ҡустым менән йәнә бер туҡтауһыҙ баҫыу буйлап саптыҡ – еңеүсе һалдаттар булып! Бар ауыл халҡы яҡындарының, ғәзиз кешеләренең иҫән-һау әйләнеп ҡайтыуын тулҡынланып көттө. Беҙ ҙә атайымды көттөк.\nБына бер көн яугирҙәрҙең ҡайтып килеүе тураһында шатлыҡлы хәбәр алдыҡ. Бөтөн халыҡ ауыл осона уларҙы ҡаршыларға сыҡты. Шатлыҡ ҡатыш күҙ йәштәре аша барыһы ла шау-гөр килде. Ғүмеремдең иң тулҡынландырғыс мәле шунда булғандыр.\nБына баһадирҙар тоҡсайҙарын аҫып ҡайтып төштө. Һәр кем, геү килеп, яҡындарын ҡаршы ала, бер-береһенең ҡосағына ташлана. Тик атай ғына күренмәй. Шул саҡ баштан “әллә һәләк булдымы икән?” тигән уй үтеп, йөрәк “жыу” итеп ҡалды. Әммә, бәхетебеҙгә, яугирҙәр араһында атайым да күренде. Ҡустым менән кемуҙарҙан йүгереп, уның ҡосағына ташландыҡ. Атай иҫән-һау ҡайтҡан, ә күҙҙәрҙән әллә ниңә йәштәр аға ла аға.\nБергәләшеп өйгә юлландыҡ. Биш йыл элек ҡараңғыланған өй эсе яҡтырып киткәндәй булды, йәм керҙе, күңел тынысланды. Әсәйем йүгергеләй-йүгергеләй өҫтәл әҙерләй башланы.\nАтайым беҙгә фронтта нисек дошмандарҙы тар-мар итеүҙәре, уларҙы артҡа сигендереүҙәре, нисек еңеү яулауҙары хаҡында оҙаҡ итеп һөйләне. Ә бер нисә көндән Бөйөк Еңеүгә арналған тантаналы йыйылыш булды. Уларҙы орден-миҙалдар менән бүләкләнеләр. Атайымды ла. Олатайымдың орденын өләсәйемә тапшырҙылар. Тыуған ил өсөн ғүмерҙәрен йәлләмәгән ҡаһармандарҙы иҫләп, халыҡ тын ҡалды.\n— Ватаныбыҙға азатлыҡ, бәхетле тормош бүләк иткән һуғыш яугирҙәренә мең-мең рәхмәтлебеҙ. Улар һәр ваҡыт беҙҙең күңелдә, йөрәк түрендә, – тип һөйләнеләр митингта. Был һүҙҙәрҙең асылын йәшәй-йәшәй нығыраҡ төшөнә барам.\nАвтор: Рәйлә МУСИНА.


Учалыла Боҙ аренаһы төҙөлгән // Сәйәсәт | новости башинформ.рф\nУчалыла Боҙ аренаһы төҙөлгән\n12:14, 11 января 2011 Сәйәсәт\nУчалы ҡалаһында Боҙ аренаһы төҙөлгән. Кесаҙна көндө Учалы районы буйынса эш сәфәре барышында был ҡоролманы Башҡортостан башлығы Рөстәм Хәмитов ҡарап сыҡты.\n24 декабрҙән алып тест режимында эшләй башлаған арена профессиональ хоккей лигаһы матчтары һәм фигуралы шыуыу буйынса ярыштар үткәреүгә яраҡлы. Бынан тыш, был объектты көрәш һәм художестволы гимнастика буйынса ярыштар ойоштороу, күргәҙмәләр һәм байрам саралары үткәреү өсөн файҙаланыу планлаштырыла.\nАренаның майҙаны 30 метрға 60 метр. Ул иң күбендә — 200, тренировка ваҡытында 50-ләп кешене һыйҙыра ала. Ярыштарҙы трибунанан 1500 тамашасы ҡарай аласаҡ.\nБоҙ майҙанының үҙенән тыш, комплекстың беренсе ҡатында универсаль спорт залы, кейем алмаштырыу бүлмәләре, медицина-аяҡҡа баҫтырыу үҙәге урынлашҡан. Икенсе ҡатта матбуғат үҙәге, спорт бары, боулинг бар.\nБоҙ аренаһы проектын «Башкиргражданпроект» проект институты эшләгән. Заказсы-төҙөүсе булып сығыш яһаған Учалы тау-байыҡтырыу комбинаты аренаны ҡалаға тапшырған.\nБоҙ аренаһын халыҡ өсөн рәсми рәүештә асыу март башына билдәләнгән. Әлегә бында профессиональ спортсылар ғына шөғөлләнә.\nРеспублика Президенты боҙ аренаһында күргәндәренән ҡәнәғәт ҡалды. Ни бары душ кабиналарын ғына тәнҡитләп үтте. Уларҙы ҡорғанда хаталар ебәрелгән, һөҙөмтәлә кабиналар ҡыҫынҡы һәм уңайһыҙ килеп сыҡҡан, уларҙы ҡайтанан эшләмәгәндә, аренаға йөрөүселәргә “ҡыйыш кабиналарҙа” йыуынырға тура киләсәк.


Юҡ, яҡын арала күсемһеҙ милеккә хаҡтарҙың ныҡ артыуын көтөргә кәрәкмәй. Тап шундай фекер менән килеште XIV "Күсемһеҙ милек. Яҙ-2010" күргәҙмә - йәрминкәһе сиктәрендә үткән "Коммерция күсемһеҙ милке: идара итеү, үҫеш, аналитика" секцияһында ҡатнашыусылар.\nФорум Өфөлә, "Аҡбуҙат" ипподромында үтте. Параллель рәүештә "Финанстар йәрминкәһе" һәм "Коттедж. Усадьба. Дача. Аҙ ҡатлы һәм ағас йорттар һалыу" күргәҙмәләре лә эшләне. Был сараларҙы ойоштороусылар булып Башҡортостан Республикаһы Сауҙа-сәнәғәт палатаһы, Өфө ҡалаһы ҡала округы хакимиәте һәм "Азимут" күсемһеҙ милек буйынса берҙәм мәғлүмәт хеҙмәте сығыш яһаны.\nКүргәҙмәгә ойоштороусылар күсемһеҙ милек баҙары операторҙарын ғына саҡырырға тырыша. Ләкин күсемһеҙ милек баҙары - ярайһы киң төшөнсә. Бында инвесторҙар, банктар, төҙөүселәр, проект һәм төҙөлөш ойошмалары, төҙөлөш материалдарын ташыусылар бар. Шулай уҡ хаҡ ҡуйыусылар, страховкалаусылар, риэлторҙар, киң мәғлүмәт саралары һәм аналитик хеҙмәттәрҙе лә ситтә ҡалдырып булмай. Улар барыһы ла 22-24 апрелдә күргәҙмәлә үҙ эшен тәҡдим итте.\n"Коммерция күсемһеҙ милке: идара итеү, үҫеш, аналитика" секцияһында докладсылар иҡтисадтың был тармағындағы эштәр торошо тураһында фекер алышты.\n- Әлеге ваҡытта баҙар тотороҡло стагнация хәлендә, - тип иҫәпләй "Сан" күсемһеҙ милек агентлығының генераль директоры Рөстәм Камалов. - Уҙған йыл эсендә һатыу-һатып алыу буйынса килешеүҙәрҙең кинәт кәмеүен күҙәттек, ә инвестициялар йәлеп итеү бөтөнләй булманы. Шулай уҡ ҡуртымға алыусыларҙың Өфө үҙәгенән ҡаланың ҡуртымға түләү хаҡы түбән булған райондарға күсеүе күҙәтелде. Әгәр 2008 йыл башында сауҙа биналарына уртаса ҡуртым ставкаһы бер айға квадрат метрына 1200 һум тәшкил итһә, 2009 йыл башында ул 900 һумға тиклем кәмене, ә 2009 йыл аҙағында 800 һумға етте. Сауҙа биналары өсөн уртаса хаҡ 2008 йыл башында бер квадрат метрға 90 мең булһа, 2009 йыл аҙағына ул 65 меңгә ҡәҙәр кәмене. Офис биналарына ҡуртым ставкаһы 2008 йыл башында 900 һум тәшкил итһә, 2009 йыл аҙағына 500 һумға ҡалды. Офис биналарына уртаса хаҡ та төштө, бер квадрат метрына 69 меңдән ул хәҙер 50 меңгә етте.\nКүсемһеҙ милек баҙары аналитигы, "Уникум" идара итеү компанияһының үҫеш буйынса директоры Наил Ғиләжев та ошо турала һөйләй:\n- Күсемһеҙ милек баҙары килешеүҙәр күләме, хаҡтар буйынса ла ныҡ төштө. Операциялар күләме кәмеүе һәм, һөҙөмтәлә, күсемһеҙ милеккә хаҡтар төшөүе 2008 йылдың көҙөндә башланды һәм 2009 йыл буйына дауам итте. 2009 йылдың дүртенсе кварталында хәлдәр бер аҙ тотороҡланды. Ә 2010 йылдың тәүге кварталында төрлө йүнәлештә хәрәкәт күҙәтелә. Торлаҡ хаҡын күтәрергә ынтылыуҙары күҙәтелә. Ләкин бик арзанға тәҡдим иткән осраҡтар ҙа бар. Сөнки төҙөүселәргә аҡса кәрәк, һәм улар ниндәй хаҡҡа һатып алыусылар таба ала, торлаҡты шулай һатырға тырыша.\nКоммерция күсемһеҙ милке тураһында айырым һүҙ алып барырға кәрәк. Бында бер нисә йүнәлеш бар - сауҙа, офис, келәт, мәҙәни-ял, сәнәғәт милектәре. Коммерция милкенә һорау ҙа, хаҡ та төшөүен дауам итә. Шулай ҙа ҡайһы бер эре проекттар төҙөлөшө һаман дауам ителә, улар файҙаланыуға тапшырылғас, нимә булыр - быныһын тормош күрһәтер.\nСекцияла сығыш яһаған эксперттарҙың иҫәпләүенсә, быйылғы йылда күсемһеҙ милеккә хаҡтар артыуға бер сәбәп тә юҡ. Алдағы бер нисә йыл дауамында хаҡтар инфляция сиктәрендә генә үҫәсәк - 10-15 процентҡа. Төрлөсә күҙаллауҙар бар, кемдер өс-биш йылда күсемһеҙ милеккә хаҡтар ныҡ күтәреләсәк, ти, кемдер хаҡтар артыуға унан да күберәк ваҡыт бирә.\n- Яҡын арала ажиотаж хаҡ артыуын көтөргә кәрәкмәй, бындай хәл башҡаса ҡабатланмаҫ, моғайын, - ти Наил Ғиләжев. - 2008 йылға тиклем нимә булды? Иҡтисадҡа ипотека аша күп аҡса тыҡтылар. Банктар уны ҡайҙа ҡуйырға белмәне, һәм шул арҡала хаҡтар артты. Тәүҙә күсемһеҙ милеккә хаҡ күтәрелде, артабан хаҡ артыуы башҡа сегменттарға күсте. Тәүҙә үҙенең продукцияһына ике-өс тапҡырға хаҡ күтәргән инвесторҙар, төҙөүселәр, төҙөлөш материалдары ташыусылар һәйбәт килем алды, һуңынан башҡалар. Әлеге ваҡытта төҙөлгәнде һатыу буйынса билдәле нормаларҙы үтәргә тейешле төҙөүсе-инвесторҙарға ҡыйынға тура килә.\nҺәм хаҡтарҙың ныҡ артыуы көтөлмәһә лә, улар ниндәйҙер кимәлдә барыбер артасаҡ, сөнки барыбыҙға ла билдәле "инфляция" тигән төшөнсә бар.\nИлебеҙ иҡтисадының тотороҡһоҙлоғо ҙур роль уйнай, - тип дауам итә Наил Ғиләжев. - Сит ил инвесторҙары иҫәпләүенсә, Рәсәйҙә дөйөм иҡтисади һәм сәйәси хәүеф ҙур. Беҙҙең илгә артыҡ ышанып бармайҙар. Көнбайыштың аҡсаһы бар. Ләкин был аҡсалар беҙгә килергә ашҡынып тормай. Улар тик ята, инвесторҙар Рәсәйҙә 15-20 процент килем эшләй алмағанына үкенә, әммә хәүеф бигерәк ҙур, һалынған аҡсаның кире ҡайтырына ныҡлы ышаныс юҡ.\nЛәкин беҙ бындай шарттарҙа эшләп өйрәндек, баҙарҙа ниндәйҙер кимәлдә йәнләнеү күҙәтелә, һәм был ыңғай күренеш.\nКүсемһеҙ милек күргәҙмәһе Өфөлә даими рәүештә йылына ике тапҡыр үткәрелә һәм күптән инде баш ҡала тормошондағы мөһим ваҡиғаларҙың береһенә әйләнгән. Тармаҡ профессионалдары эшен күрһәтеү һәм халыҡҡа һатыу-һатып алыу һәм күсемһеҙ милек менән бәйле башҡа операцияларҙа кәңәштәр менән ярҙам итеү - уның төп маҡсаты.\nБыл юлы күргәҙмәлә 50-гә яҡын экспонат ҡуйылғайны. Шулар араһында БР Аҙ ҡатлы төҙөлөш идаралығы, БР Торлаҡ төҙөлөшө фонды, Өфөнөң Инвестицион төҙөлөш комитеты, республиканың байтаҡ райондары хакимиәттәренеке лә бар ине.\nКүргәҙмә-йәрминкә сиктәрендә бер нисә тематик семинар, конференциялар үтте. Беренсе көндә белгестәр күп ҡатлы йорт төҙөлөшө өсөн ер участкаһына хоҡуҡтарҙы теркәү, төҙөлөш башланған участкаларҙа ҡуртымға алыу срогын оҙайтыу тураһында һөйләне. Шулай уҡ БР төҙөлөш комплексы белгестәренә, күсемһеҙ милек агентлығы етәкселәренә семинар-тренингылар ойошторолдо. Иртәгәһенә аҙ ҡатлы йорттар төҙөлөшө һәм торлаҡты ипотекаға һатып алыу менән бәйле һорауҙар ҡаралды. Шулай уҡ күсемһеҙ милек баҙарында көнүҙәк мәсьәләләр буйынса халыҡҡа консультациялар алып барылды.\nБыйылғы йылда йәнә яңы проект - "Буш майҙандар йәрминкәһе" тәҡдим ителде, унда хужалар һәм коммерция күсемһеҙ милке менән идара итеүселәр сауҙа, офис, келәт биналарын тәҡдим итә алды. "Шәхси иғландар" стендында күргәҙмәгә килеүселәр үҙенең иғланын урынлаштырып, фатирын, йортон, гаражын һатырға, алмаштырырға йәки ҡуртымға бирергә мөмкинлек алды.\nФото www. temernik. ru сайтынан.


Инфоурок › Другое › Презентации › Презентация по Башкирскому языку "Дидактик уйындар"\nУйын- йомаҡ Бер өлөшө бик тәмле, Икенсеһе бер йәнлек. Бергә ҡушһаң һуғылған, Түргә йәйеп ҡуйылған. Бер өлөшө бик тә әсе, Икенсеһе төҫ була... Бергә ҡушып уҡыһаң, Ҡуян эләгеп ҡуя\nҺандарҙан һүҙҙәр төҙөү 6-н - алтын Т 10 – тун 5 ек –бишек К 3 – көс 100 өк –йөҙөк 40 а – ҡырҡа 100 ә - йөҙә\nАртыҡ һүҙҙе тап а/ ҡайын, ҡарағас , ҡарағай , ҡамыш б/кесерткән, ҡаҙаяҡ, ҡылған, имән в/ тал, балан, миләш, ҡурай еләге\nМәҡәлде дауам ит Алтын – көмөш яуған ерҙән... Байрам ашы - ... Башланған эш - ... Беләге бар берҙе йығыр... Егет кешегә етмеш ...\nАнаграммалар а/Бейек таштарҙан кеше кәүҙәһенең өлөшөн яһағыҙ. б/Балыҡ исеменән йәшелсә -емеш үҫә торған урын эшләгеҙ. в / Урмандағы йәнлекте ашай торған үләнгә әйләндерегеҙ.\nЙомаҡты дауам ит Ике ағай бара ... Ана бара ... Урманда бар ... Ишектән инә ...\nНомер материала: ДВ-381158


Юридик һәм физик шәхестәргә күсемһеҙ милек объекттары урынлашҡан ер участкаларын ташлама менән һатып алырға мөмкин\nЕрҙе ҡулланыуҙың һөҙөмтәлелеген арттырырға булышлыҡ иткән был ҡарарҙы Башҡортостан Хөкүмәте ҡабул иткән.\n2012 йылдың 1 июленән әлегә тиклем күсемһеҙ милек объекттары урынлашҡан ер участкаларын тулы кадастр хаҡы буйынса ғына хосусилаштырырға мөмкин ине. Юғары хаҡтар эшҡыуарҙарға ерҙе тулыһынса һатып алырға ҡамасаулап килде. Беренсе ғинуарҙан был категорияға ҡараған граждандарға йәки күсемһеҙ милек хужаларына үҙ объекттары урынлашҡан ер участкаларын ташлама менән һатып алырға мөмкин.\nХөкүмәт ҡарарының ябай кешеләр өсөн дә ыңғай яҡтары бар. Шәхси йорт, гараж, ярҙамсы хужалыҡтары булған граждандар үҙҙәренең ер участкаһын кадастр хаҡының 3 процентын ғына түләп һатып алыу мөмкинлегенә эйә. Әммә был хоҡуҡты сосораҡтар аҡса эшләү ысулына әйләндереп алды. Йәғни, улар аҡса менән аукциондарҙы еңеп ер участкаһы ала ла тиҙ генә йорт күтәреп, хосусилаштырып һатып та ебәрә, ҡуртым ваҡыты үтмәй ҙә ҡала. Яңы ҡарарға ярашлы, ерҙе ҡуртым ваҡыты бөтмәйенсә ташлама менән һатып алып булмай, тулы кадастр хаҡы буйынса ғына. Белгестәр был аҙым әрһеҙ төҙөүселәрҙе туҡтатып ябай халыҡтың ер алырға мөмкинлеген арттырасаҡ тигән фекерҙә.


Бөгөн Рәсәй Президенты Владимир Путин Өфөгә килә\nАлдағы ике көндә ул баш ҡалала БРИКС һәм ШОС саммиттарында ҡатнаша. БРИКС саммиты саралары бөгөн асылды. Иртәгә лидерҙар БРИКС-тың профсоюз ойошмалары вәкилдәре һәм Эшлекле совет ағзалары менән осраша. Артабан дәүләт башлыҡтары бергә йыйыласаҡ, осрашыуҙың бер өлөшө иртәнге аш форматында уҙа.\nИл лидерҙары Украиналағы, Грециялағы хәлдәрҙе һәм «Ислам дәүләте» террористик төркөмөнә ҡаршы көрәште тикшерә. Һуңынан киңәйтелгән ултырыш һәм документтарға ҡул ҡуйыу тантанаһы үтә. Рәсәй Президенты саммиттарға йомғаҡ яһап ике яҡлы осрашыуҙар уҙғарасаҡ. Шул уҡ көндө БРИКС, ШОС һәм Евразия иҡтисади союзы илдәре лидерҙарының рәсми булмаған осрашыуы, БРИКС ойошмаһында ҡатнашыусы дәүләттәр хөрмәтенә ҡабул итеү ойошторола. Саммит йомғаҡтары буйынса Өфө декларацияһына һәм Эшмәкәрлек планына ҡул ҡуйыу ҡаралған. Рәсәйҙең тәҡдиме буйынса БРИКС илдәренең 2020 йылға тиклемге Иҡтисади партнерлыҡ стратегияһы ҡабул ителәсәк.


Магнитогорскиҙа Башҡортостан продукцияһы көндәре үтәсәк // Иҡтисад | новости башинформ.рф\nМагнитогорскиҙа Башҡортостан продукцияһы көндәре үтәсәк\n14:23, 17 мая 2013 Иҡтисад\n23-26 майҙа «Магнитогорскиҙа Башҡортостан продукцияһы көндәре» төбәк-ара күргәҙмәһе үтә. Силәбе өлкәһе менән Башҡортостан Республикаһы араһында сауҙа-иҡтисади, фәнни-техник, социаль һәм мәҙәни хеҙмәттәшлек итеү тураһындағы килешеү сиктәрендә бындай сара ҡалала тәүге тапҡыр үткәрелә. Күргәҙмәне ойоштороусылар булып БР Хөкүмәте, Башҡортостандың Силәбе өлкәһендәге Даими вәкиллеге, Магнитогорск хакимиәте ярҙамында «Башҡортостан сауҙа йорто» яуаплылығы сикләнгән йәмғиәте һәм «Экспо Групп Урал» күргәҙмә компанияһы сығыш яһай.\nКүргәҙмәлә аҙыҡ-түлек продукттары, һаулыҡ өсөн тауарҙар, фитопродукция, ҡулдан эшләнгән сувенирҙар, кейемдәр, аяҡ кейемдәре, текстиль һәм, әлбиттә, данлыҡлы башҡорт балы тәҡдим ителәсәк.\nСара ышаныслы хеҙмәттәшлек майҙансығын булдырыуға булышлыҡ итәсәк, унда Башҡортостан эшҡыуарҙары үҙ продукцияһын тәҡдим итеүҙән тыш, эшлекле бәйләнештәр булдырып, бизнес буйынса партнерҙар табып, тәжрибә уртаҡлаша аласаҡ.\nБынан тыш, күргәҙмә сиктәрендә «Башҡорт киноһы төнө» кинофестивале үтәсәк, унда режиссерҙар, кинооператорҙар һәм башҡорт эстрадаһы йондоҙҙары сығыш яһаясаҡ, тип хәбәр итте Башҡортостандың Силәбе өлкәһендәге Даими вәкиллеге матбуғат секретары Михаил Хәбиров.


“Бында гөл-сәскәле баҡса буласаҡ”,— ти “Йәшел сауҡалыҡ” шифаханаһы директоры Рәмил Бәҙретдинов » Башҡортостан гәзите\n"Башҡортостан гәзите" » Социаль мәсьәлә » “Бында гөл-сәскәле баҡса буласаҡ”,— ти “Йәшел сауҡалыҡ” шифаханаһы директоры Рәмил Бәҙретдинов\n“Бында гөл-сәскәле баҡса буласаҡ”,— ти “Йәшел сауҡалыҡ” шифаханаһы директоры Рәмил Бәҙретдинов 06.07.2012 // Социаль мәсьәлә\nЙәйге осор — күптәр өсөн күңелле ял итеү, сәләмәтлеген нығытыу, тәбиғәттең аҫыл бүләктәре — йомарт ҡояш, шифалы еләк-емеш, мөғжизәле һыу байлыҡтарынан кинәнеп файҙаланыу, сынығыу өсөн бик ҡулайлы мәл. Бынан биш ай элек кенә “Йәшел сауҡалыҡ” шифаханаһының директоры итеп тәғәйенләнгән медицина фәндәре докторы, Рәсәйҙең һаулыҡ һаҡлау отличнигы, Башҡортостандың атҡаҙанған врачы Рәмил Бәҙретдинов менән әңгәмәбеҙ ҙә тәбиғәттең бай мөмкинлектәрен тулыраҡ, әһәмиәтлерәк файҙаланыу тураһында барҙы.\n— “Янғантау” шифаханаһын Рәсәй, хатта донъя кимәлендә танытыу өсөн һалған хеҙмәтегеҙҙе бер кем дә инҡар итә алмаҫ, ун бер йыл эсендә уның Европа стандарттарына ярашлы мөһабәт курортҡа әүерелеүе барыбыҙҙа ла ғорурлыҡ тойғоһо уята. Ә бына “Йәшел сауҡалыҡ”ҡа ниндәй уй-пландар менән килдегеҙ?\n— Мине күптән шундай һорау борсой ине: 2001 йылда 800-ҙән ашыу хеҙмәткәр эшләгән шифаханала ни өсөн бөгөн 350 генә кеше? Ни өсөн 600-ҙән ашыу урынға иҫәпләнгән шифаханала ял итеүселәр ни бары 20 – 30 процент ҡына тәшкил итә? Ни өсөн “Йәшел сауҡалыҡ” медицина реабилитацияһы, сәләмәтлекте тергеҙеү йүнәлешенән тыш, шифахана-курорт стандарттарына ярашлы дауалар тәҡдим итмәй?\nЭше ниндәй — табышы ла шундай булыуы бәхәсһеҙ.\n— Ә һеҙ үҙгәртеүҙе ниҙән башламаҡсы булдығыҙ?\n— Иң тәүҙә кадрҙар мәсьәләһен хәл итеүҙән башланыҡ. Профессионалдарҙы саҡырҙыҡ. Бөгөн беҙҙә ике медицина фәндәре докторы, туғыҙ медицина фәндәре кандидаты эшләй. Бер курортта ла бындай көслө команда юҡтыр. “Яңы һепертке яңыса һеперер инде, ҡыҫҡартыуҙар булыр” тигән икеләнеүҙәргә сик ҡуйҙыҡ. Киреһенсә, алтмышҡа яҡын кешене эшкә алдыҡ. Хеҙмәт хаҡын арттырҙыҡ: 1 марттан — 19, 1 июндән — 36,5 процентҡа. Килеп-китеп йөрөүҙәр бөттө тиерлек. Халыҡтың эшкә мөнәсәбәте үҙгәреүен тоям. Табиптарҙы конкурс буйынса ҡабул итәбеҙ. Мин килгәндә бары 19 табип ҡына ҡалғайны, хәҙер уларҙың һаны 28-гә етте.\n— Заманында көкөртлө водород сығанағы шифахананың барлыҡҡа килеүенә сәбәпсе булһа ла, һуңғы осорҙа был тәбиғәт мөғжизәһенә иғтибар кәмеүе үкенесле. Ошо тәңгәлдә ниндәй үҙгәрештәр көтөлә?\n— Иҫ киткес ҙур һауыҡтырыу көсөнә эйә булған был сығанаҡ үҙенең составы буйынса Сочиҙағы “Мацеста”, Дағстандағы “Талга” курорттарының шифалы һыуҙарынан һис ҡалышмай. Көкөртлө водород сығанағы — “Йәшел сауҡалыҡ”тың төп хазинаһы, бренды. Терәк-хәрәкәт аппараты, периферик нервы, тире сирҙәрен дауалауҙа бик яҡшы һөҙөмтә бирә, урология һәм гинекологияла уңышлы ҡулланыла. Көкөртлө водород процедуралары путевка хаҡына индерелгән. Июль айы башында 13 ваннанан торған көкөртлө водород бүлексәһен асып, ниһайәт, “Йәшел сауҡалыҡ”тың курорт булараҡ “икенсегә тыуыуын” билдәләнек.\n— Курорт үҙ асылына ҡайта, тимәксеһегеҙ инде.\n— Комплекстың нисек үҙгәргәнен күргәнһегеҙҙер: инженер коммуникациялары, стеналар, ванналар — барыһы ла яңыртылды. Тағы ла бер һөйөнөсөбөҙ бар: май айында Эстетика медицинаһы һәм косметология үҙәге асылды. Гинекология, урология, һөлөк менән дауалау, эсәктәрҙе таҙартыу, озон терапияһы бүлексәләре эшләй башланы.\n— Эштәрегеҙҙең осо-ҡырыйы күренмәй. Яҡын арала ниндәй мәсьәләләрҙе хәл итмәксеһегеҙ?\n— “Нурлы” минераль һыуы — бик ҡеүәтле дауалау сараһы. Әлегә тиклем уны эсеү өсөн генә файҙаландыҡ. Хәҙер беҙ уны төрлө сирҙәрҙән арындырыу маҡсатында дауалау ванналарында ҡулланырға ниәтләйбеҙ.\nШифахананы киләсәктә гөл-сәскә диңгеҙе итеп күҙ алдына килтерәм. Килгән һәр кем саф һауаһын һулап, тәбиғәттең матурлығына, беҙ үҫтергән газон һәм клумбаларға хайран ҡалып, оҙаҡ йылдарға етерлек ләззәт, ҡыуаныс алып ҡайтырлыҡ булһын. Биләмәләрҙе таҙартыу, серегән ағастарҙы киҫеү, яңыларын ултыртыу буйынса өмәләр ойошторабыҙ. Ландшафтты биҙәү, матурлау буйынса уйланылған аҙымдар кәрәклеген яҡшы аңлайбыҙ. Күрерһегеҙ, бер нисә йылдан биләмә һис көтөлмәгән биҙәктәр, ял урындары менән хайран ҡалдырасаҡ әле.\nЗаман һулышына яуап бирерлек итеп ике корпусты ремонтланыҡ. Хеҙмәтләндереүҙә “ваҡ-төйәк” мәсьәлә юҡ — ишек асҡыстарынан алып йыһаздарға, сантехникаға тиклем барыһының да юғары стандартҡа яуап биреүе шарт.\n— Кардио- һәм нейрореабилитация эшмәкәрлеген үҫтереүҙе өҫтөнлөклө йүнәлеш итеп алғанһығыҙ, йыл аҙағынаса өс мең ауырыуҙы һауыҡтырырға бурыслыһығыҙ тип ишеттек. Социаль мәсьәләләрҙе хәл итеү өсөн шифахананың табышлы эшләүе мөһим. Аҡса табыуға ышаныс бармы?\n— Яҡшы табыш алыу өсөн сифатлы хеҙмәттәр һәм Европалағылай шәп сервис менән халыҡты йәлеп итергә тырышасаҡбыҙ. Башҡа юлы юҡ. Һуңғы осорҙа туҡланыуҙы яҡшырттыҡ, “швед өҫтәле” ысулын индерҙек. Дүрт ай эсендә 6 миллион һумлыҡ алдынғы дауалау технологиялары алдыҡ. Аҡса түләп ял итергә килгән кешенең ихтыяжын, көйһөҙлөктәрен, үтенесен тулыһынса ҡәнәғәтләндереү — беҙҙең бурыс.\nДөрөҫөн әйткәндә, ҡала эргәһендәге курортты үҫтереү өсөн мөмкинлектәр ифрат күп бит ул. Баш ҡалабыҙ — тарихи, мәҙәни үҙәк, ял итергә килгәндәрҙе Өфө буйлап экскурсияға, музей-театрҙарға йөрөтөү, теплоходта сәйәхәт ойоштороу онотолмаҫ хәтирәләр ҡалдырасаҡ. “Йәшел сауҡалыҡ” логотибы яҙылған матур, уңайлы автомобилебеҙ ҙә баш ҡала буйлап йөрөй башланы.\nҠала халҡы — үҙе үк оло табыш сығанағы. Беҙ уларҙың һаулығын хәстәрләү, ялын йөкмәткеле уҙғарыу буйынса бай программа тәҡдим итәбеҙ. Мәҫәлән, хатта эштән һуң да сәләмәтләндереү саралары уйланылған. Һаулығын хәстәрләргә “онотҡан”, ваҡыт тығыҙлығына һылтанған эшлеклеләр өсөн уңайлы режим булдырҙыҡ. Курсовка буйынса ял итергә килгәндәрҙең сәләмәтлеген табиптарыбыҙ тәүҙә мотлаҡ тикшерә һәм һауыҡтырыу сараларын билдәләй.\n“Социаль туризм” проектында әүҙем ҡатнашырға уйлайбыҙ. Йәйге осорға өлкәндәр өсөн путевкалар хаҡын бер ни тиклем кәметеү үҙ “емештәрен” бирҙе. Иглин районы хакимиәте 48 ветеранына путевка һатып алып, беҙгә ял итергә ебәрҙе. Иглиндәрҙең башланғысын башҡа район-ҡалаларҙа ла күтәреп алып, ветерандарына хөрмәт, иғтибар күрһәтеүселәр булыр тип ышанабыҙ.\nШуныһы һөйөнөслө, күрше төбәктәрҙән беҙгә ял итергә килергә теләүселәр арта. Яңыраҡ барыбыҙға билдәле гениаль конструктор, ике тапҡыр Социалистик Хеҙмәт Геройы, Рәсәй Геройы — 95 йәшлек Михаил Тимофеевич Калашников “Йәшел сауҡалыҡ”та ял итеп ҡайтты.\n— Йәштәрҙе генә иғтибар уңынан ысҡындырҙығыҙ, шикелле. Хәйер, һау-сәләмәт ҡыҙ-егеттәргә шифаханала ял итеү ҡыҙыҡ та, кәрәк тә түгелдер...\n— Тап шул хаҡта һүҙ башларға ине уйым. Йәштәрҙең ялын, буш ваҡытын йөкмәткеле итеп уҙғарыу өсөн спорт комплексын үҫтереү теләгебеҙ ҙур. Әле тренажер залы, бассейн эшләй. Йәш ғаиләләр өсөн бына тигән ял урыны ул “Йәшел сауҡалыҡ”. “Рәсәйҙә иң яҡшы баш ҡала шифаханаһы” исемен яулау өсөн, һис һүҙһеҙ, йәш-елкенсәкте үҙебеҙгә күберәк йәлеп итеү кәрәк. Күҙаллап ҡуйғанмын инде, оҙаҡламай ҡайҙа йәйге эстрада, ҡайҙа яңы спорт майҙансығы, балалар менән ял итеү урыны буласағын. Хәҙер беҙҙә педиатр һәм пульмонолог эшләй башланы. Балаларҙы йәшәп өйрәнгән, күнеккән мөхиттә һауыҡтырыу күпкә уңышлыраҡ, тәьҫирлерәк икәнен башҡа коллегаларым да хуплар.\n— 2014 йылда Өфөлә Шанхай ойошмаһының саммитын үткәреү мәсьәләһе хәл ителә. Әгәр ҙә, ысынлап та, ошондай ҙур ышаныс республикабыҙға күрһәтелә ҡалһа, яуаплылыҡтың мул өлөшө һеҙгә лә төшөүе ихтимал бит әле. Баш ҡала йөҙөн, урамдарын, аэропортын тәртипкә килтереүҙән тыш, ул хәтлем делегацияны урынлаштырыу өсөн күпме торлаҡ, ҡунаҡхана кәрәк — күҙ алдына баҫтырыуы ла ауыр.\n— Президентыбыҙҙың шундай мөһим эшкә заявка биреүен оло тәүәккәллек тә, республика ҡеүәтенә һәм халҡыбыҙға ҡарата ҙур ышаныс та тип баһалайым. Әгәр ҙә юғары даирәләрҙә ошондай ҙур сараның Өфөлә үткәрелеүенә ризалыҡ бирелә ҡалһа, дәрәжәле ҡунаҡтарҙы хеҙмәтләндереүҙә бер кемдең дә йөҙөнә ҡыҙыллыҡ килтермәйәсәкбеҙ, тип ышандырам.\nБаш ҡалабыҙҙа халыҡ-ара спорт ярыштары, чемпионаттар киләсәктә лә даими үтеп торасаҡ, “Йәшел сауҡалыҡ”тың матди нигеҙен нығытыу, алдынғы илдәр кимәлендәге комфортабелле корпустар төҙөү, дизайн өҫтөндә эшләү, ысынлап та, хәҙерге көн талабы.


Урағай һылыуы Әбйәлил районында йәшәй\n28 Август 2019, 13:22\n"Ай, һылыу!" конкурсы дауам итә! Иң-иң сибәр ҡыҙҙың иң уңышлы фотоһы 2020 йылдың ғинуар һанында журнал тышында сығасаҡ. Бәйгелә ҡатнашыу өсөн сифатлы, битте ҡапламай ғына төшкән фотоғыҙҙы беҙгә ебәрегеҙ. Фото аҫтына үҙегеҙ тураһында бер аҙ мәғлүмәт яҙырға онотмағыҙ (исем, фамилия, ҡайҙан, нисәнсе класта уҡыйһығыҙ, ҡаҙаныштарығыҙ, яратҡан шөғөлөгөҙ һ.б.). Конкурсҡа заявкалар ошо һылтанма буйынса ҡабул ителә https://vk.com/topic-41010454_33412024\nУрағай һылыуы – Юлиә Мырҙабаева. Ул Әбйәлил районының Асҡар ауылында тыуып үҫкән. Асҡар ауылының 1-се мәктәбендә 4 се синыфҡа бара. Тик “5” билдәләренә генә уҡый. Мәктәптәге бер конкурстарҙы ла ҡалдырмай. “Гүзәлкәй – 2019” конкурсында гран-при яулаған. Бейергә ярата. 1-се синыфтан алып “Сорнай” бейеү студияһында шөғөлләнә. “Байыҡ” бейеү телевизион конкурсында ла үҙ көсөн һынап ҡараған.Буш ваҡытында ата-әсәһенә ярҙам итә. Фотоға төшөргә һәм фото төшөрөргә ярата.


Ә һеҙҙең никахлашыу тантанаһы күпмегә төштө? » "Йәшлек" гәзите\nГазета "Йәшлек" » Махсус бит » Ә һеҙҙең никахлашыу тантанаһы күпмегә төштө?\nОльга Ҡасимова, инженер:\n− Туйҙы киң итеп билдәләү бөтөнләй үҙ-үҙен аҡламай. Күп әйбергә уйламайынса аҡса тотонабыҙ. Мәҫәлән, фотограф өсөн. Бөгөн улар бик күп, фотоға төшөрөүселәр араһында арзан хаҡ һораусыны табырға була. Шарҙар менән биҙәү өсөн оҫталар күп аҡса һорай. Иң яҡшыһы, туғандарығыҙҙы, яҡындарығыҙҙы ярҙамлашырға саҡырығыҙ – улар һеҙ ҡуртымға алған кафены үҙҙәре теләгәнсә матур итеп биҙәйәсәк. Хатта кәләшкә бөркәнсек яһауы ла ауыр булмаясаҡ, ә магазинда бәләкәй генә селтәр киҫәге 2 мең һумдан кәм тормай. Кәләш гөлләмәһе хәҙер киң таралғанға күрә ҡиммәт. Уныһын да үҙеңә эшләп алырға мөмкин, бигерәк тә йәй мәлендә. Туйға сығымдарҙы хәҙерге заманда 100 мең һумдан да аштырмаҫҡа кәрәк.\nАртур МӘҮЛЕКӘСОВ, уҡытыусы:\n− Туйға киткән ваҡ-төйәкте һанай башлаһаң, сәстәр үрә торор. Һәм улар, ғәҙәттә, иң яуаплы мәлдә онотолоп ҡала. Мин, мәҫәлән, кәләшкә сәскәләр гөлләмәһен һәм машина биҙәүестәрен өйҙә онотоп ҡалдырҙым. Кешенән алдыртып ҡаңғырып бөттөк. Туй кәләш яғында үтте, минекеләр, кафела үткәрәбеҙ, тигәнгә ризалашмай, ҡәйнәмдәр ҡунаҡты ауылда өйҙә йыйҙы. Шунлыҡтан уларға күберәк көс төштө. Тамадаға аҡса әрәм итеп торманыҡ. Шөкөр, туй низағ-фәләнһеҙ, бына тигән итеп үтте. Икенсе көнөнә һый ҙа етерлек ҡалғайны. Алдан, бүләкте аҡсалата һалығыҙ, тип киҫәтеп ҡуйғайныҡ – йәмғеһе 100 мең һумдан ашыу аҡса төштө һәм был сумма тулыһынса туйҙы ҡапланы.\nТуй тантанаһының айырылғыһыҙ өлөшө булған “йола” хаҡында әйтергә теләр инем – яһалма түш эшләп, күлдәк кейгән, иренен-битен буяған ирҙәр, кишер, банан бәйләгән ҡатындар байрамдың йәмен боҙа. Был − бик ытырғаныс күренеш.\nМинзәлә Хашимова, оператор:\n− Миңә яҙмыш ҡушыуы буйынса ике тапҡыр туй үткәрергә тура килде. Тәүгеһе видео операторы, профессиональ фотограф һәм башҡа кәрәк-ярағы менән ауыл өйөндә үтте, барлығы 150 мең һум аҡса китте. Тик ике йыл тулыр-тулмаҫтан айырылыштыҡ. Икенсе никахымды бер ниндәй күлдәкһеҙ, тамадаһыҙ, модалы “йола”ларһыҙ, артыҡ тауыш ҡуптармай ғына уҙғарҙыҡ. Табында тик яҡын туғандарыбыҙ ғына булды. Ирем дә, мин дә, барлыҡ ҡунаҡтар ҙа ҡәнәғәт ҡалдыҡ. Күп итеп аҡса, кеше алдында оятҡа ҡалмайым тип, арып-талып әҙерләнгән туй халыҡ өсөн, ә үҙең өсөн түгел. Мин быны мәғәнәһеҙлек тип һанайым.\nАлһыу ҒАЙСИНА, табип:\n− Туйыбыҙға сама менән 250 мең һум аҡса түктек. Ул район үҙәгендәге ашханала үтте. Барлыҡ ҡағиҙәләргә тап килтереп, тамадаһын да, фотографын да ялланыҡ. Залды романтик стилдә биҙәттек. Ә хәҙер, матур итеп кейенеп-яһанып, тик ике яҡ ғаиләләре менән билдәләгәндә лә булыр ине, тип уйлайым.\nШатморат КИРАМОВ, журналист:\n− Ҡалала уҡып, эшләп йөрөүселәр туйҙарын һуңғы ваҡытта ҡалала бик йыш үткәрә. Башҡалар алдында оятҡа ҡалмайым, йәғни китмәһен тиһәң, түбәндәге сумманы тотонасаҡһың. Өҫтәл − кафе йәки ресторанда кеше башына 1500 – 2000 һум, килен кейеме – 25 − 30 мең һум, кейәү кейеме – 6 − 12 мең, фото-видео – 20 мең, тамада – 10 – 15 мең, туй машинаһы – моделенә ҡарап, сәғәтенә 1000 һум.\n− Мин ғүмеремдәге иң матур, иҫтәлекле байрамды лайыҡлы итеп үткәрергә тырыштым. Үҙемдең инициатива буйынса туйға төрлө кәрәк-яраҡтар әҙерләнде. Күлдәгем 22 мең һумға төштө, бөркәнсек – 3,5 мең һум. Ҡатын-ҡыҙ бала сағынан алып батшабикәләрҙеке кеүек туй күлдәге хаҡында хыяллана, ә мин ҡиммәтле, матур күлдәккә лайыҡ түгелме ни? Бөгөн туй индустрияһында бер тинлек әйберҙе 10 һумлыҡ итеп һатҡан кешеләр кеҫә ҡалынайта. Һинең ныҡ тулҡынланған, борсолған мәлеңдән файҙаланып, улар ҡайырып аҡса эшләп ҡала. Кондитерҙар, мәҫәлән, туй тортына − 5 мең, туй ҡаласына 1200 һум алды. Аяҡ кейеме һатыусылар аҡ туфлиҙы, шундай уҡ ҡара төҫлөһөнә ҡарағанда, тағы 50 процент хаҡ өҫтәп ҡуя. Парикмахерҙар, маникюр яһаусылар һинең кәләш икәнлегеңде асыҡлау менән хеҙмәттәренең баһаһын икеләтә арттырып ебәрә. Ғөмүмән, «туй» тигән ялғау барлыҡ хеҙмәттәрҙе, тауарҙарҙы ҡиммәтләндерә.\nМинең туйыма сама менән 300 мең һум аҡса сарыф ителде, тик быға һис тә үкенмәйем. Бындай тантана ғүмерҙә бер генә, тағы бер тапҡыр кейәүгә сығырға Хоҙай ҡушмаһын, туйҙы мәңге хәтерҙә ҡалырлыҡ итеп билдәләү зарур.\nСығыу ваҡыты 17-05-2013, 12:12 | Ҡаранылар: 703\nҠаланы биҙәүгә аҡса йәл түгел


Булдыҡлылар кəрəк | Министерство сельского хозяйства Республики Башкортостан\n» Булдыҡлылар кəрəк\nCход үткəрергə сират Ҡансыраға етте. Бында ла ауыл башлығының доклады, килгəн власть вəкилдəренең сығышы тыңланды. Барыһы ла тышта башҡарылды - клубта ремонт бара, реаль эштəр программаһы буйынса ишек-тəҙрəлəрен яңырталар. Ямғыр һибəлəңкерəп аҙыраҡ əҙəмде ҡурҡытып алһа ла, ныҡлап яуманы. Бəлки, яуырға кəрəк булғандыр, йыйылған халыҡтың ҡыҙыулығын баҫырға. Көтөү ерҙəрен ниңə фермерҙарға биреп бөтəһегеҙ ул, тип даулаштылар. Беҙгə ҡайҙа малды ҡыуырға?\nҺыу мəсьəлəһе бик ҡырҡыу – бер урамда йəй буйы һыу тигəнде күрмəйҙəр тиерлек. Йəй көнө һыу етмəй, ə ҡышын һыу ағып ята, ҡайҙа итергə белмəйбеҙ, тиҙəр. Күмертау эргəлə генə, цивилизацияға яҡын йəшəйəбеҙ, ə телефон менəн һөйлəшеп тə булмай - кəрəҙле бəйлəнеш юҡ. Ə юлды ҡарағыҙ, ҡышын тулыһынса ҡар тултыра ла китə, беҙҙə ел ныҡ көслө иҫə, ҡалаға илткəн юлды күтəртергə кəрəк. «Буш торған, документы булмаған ерҙəрҙе кем һорай, шуға бирəсəкбеҙ», - тип тə аңлатып ҡаранылар халыҡҡа, əммə улар барыбер үҙҙəренекен тылҡынылар, тынысланырға уйламанылар ҙа.\nШəбағышта ла йыйылыш булды. Нəүғəт Хисмəтуллин ауыл хужалығы хаҡында бында ла төплө генə һөйлəне. Малдар кəмей, һөт тə кəмене - «Мəлəүез фəнни-етештереү берекмəһе» лə, «А7 Агро» ла фермаларын юҡҡа сығарҙы, мал тотоуҙың файҙаһы юҡ, тинелəр. «Ə бит хөкүмəт ауылға йөҙ менəн боролдо - «Ауылдарҙы тотороҡло үҫтереү» программаһына ике триллиондан ашыу аҡса бүленде, Башҡортостанға - миллиард һум. Əйҙə, бизнес план төҙө лə эшлə генə. Юғиһə, торалар ҙа, ана, ситтəн килгəнгə ер бирəһегеҙ, тип халыҡ дошманына сығарып ҡуяһығыҙ беҙҙе. Бесəнлектəрҙе, көтөүлектəрҙе рəсмилəштерегеҙ, тип 2006 йылдан алып һөйлəйем, əммə ҡансыралар был турала əлеге генə ишеткəн кеүектəр. Элек мал да күп булды, бөтə тирə-яҡ сəселде, шулай булһа ла көтөүлеге лə, бесəнлеге лə етте», - тине Нəүғəт Кəлимулла улы.\nРайон башлығы Юлай Ильясов та ошоларҙы əйтте. Миңə булдыҡлы кешелəр кəрəк, мəҫəлəн, проект-смета документтарын төҙөргə, эш бар, килегеҙ, ярҙам итегеҙ районға. Тротуар кəрəк икəн, төрлө программаларҙа ҡатнашып, аҡса табырға кəрəк. Ундай программалар буйынса ярҙам күп бит, тинелəр шəбағыштарға. Ауылдың балалар баҡсаһы, мөдире силсəүит беҙгə ярҙам итмəй, тип зарланды. Балалар баҡсаһына ярҙам итергə силсəүиттең аҡсаһы юҡ, ул мəғарифҡа ҡарай, шуға күрə барлыҡ ярҙамды шунан һорарға кəрəклеге хаҡында əйттелəр һəм мəғариф министрлығына, спонсорҙарға сығып кəрəкле ярҙам һорарға ярҙам итербеҙ, тине Юлай Талха улы.\nШулай уҡ Шəбағыш халҡы тыҡрыҡты ябып ҡуйҙығыҙ, урап йөрөүе ҡыйын, киренəн асығыҙ, тип мөрəжəғəт итте. Был проблеманы ла берəй нисек хəл итергə вəғəҙə ителде. Медпунктта физкабинет бар, əммə ул эшлəмəй. Физкабинетта эшлəргə телəгəн кеше лə бар, əммə уны уҡытыу өсөн аҡса юҡ, тинелəр. Был һорау буйынса ла быйыл булмаһа, икенсе йылға ярҙам итəсəкбеҙ, тиелде.


Баш ҡалала тәүгә «Ысын ир-егеттәр уйындары» ойошторолдо\nСпорт сараһында алтмышҡа яҡын кеше армрестлинг буйынса ярышты. Ҡатнашыусылар фекеренсә, ҡул көрәшендә еңеүгә өлгәшер өсөн сәләмәт тормош алып барыу, иң мөһиме ярыш ҡағиҙәләренән тайпылмау мөһим.\nИке баһадир егет судьяның һәр һүҙен йотлоғоп тигәндәй тыңлай. Сөнки армрестлингта иғтибарһыҙлыҡ тиҙ еңелеүгә килтерә. Әлмир Шәрифуллин һабантуйҙарҙа ҡул көсөн нығытып өлгөргән, спорт менән дә әүҙем шөғөлләнә. Бигерәк тә йүгереүҙе өҫтөн күрә. Әлеге ярышҡа ул яңы тәжрибә алыу өсөн килгән.\nСтарт позицияһында судья ҡатнашыусыларға ҡулдарын дөрөҫ ҡуйырға аңлата. Һәр яңылыш хәрәкәт өсөн, мәҫәлән, терһәк таянсыҡтан күтәрелһә, тәүге тапҡыр - иҫкәртәләр, тағы ла ҡабатланһа - еңелдең тигән һүҙ. Иң мөһиме, көстө саманан арттырмаҫҡа кәрәк.\nБыл ярыш төрөндө «ҡоростай ҡулдар» ҡатнаша тиһәләр ҙә, күңелһеҙ осраҡтар йыш күҙәтелә. Айҙар буйы гипста йөрөмәҫ өсөн ҡағиҙәләрҙән тайпылмау мөһим.\nӨфөләр иһә был йәһәттән тәртип һаҡларға тырышты, ярыш дауамында бер кем дә травматология бүлегенә оҙатылманы. Әйткәндәй, бәйгелә алтмышҡа яҡын баһадир ҡатнашты. Көйәрмәндәр ике тапҡырға күберәк. Сәмле сараның шаһиты булыу - үҙе бер ҡыуаныс, ти улар.\nАзамат Ғәҙелшин был спорт төрөн бигүк үҙ итмәһә лә, еҙнәһе өсөн янып-көйөргә Күгәрсен районынан уҡ килеп еткән. Бушҡа түгел, Ринат Тажетдинов яҡшы күрһәткестәр менән һәр сығыш һайын ҡыуандырҙы. Уң ҡулы ла, һулаҡайы ла көслө булып сыҡты.\nНисек кенә булмаһын, алтын миҙал менән бүләкләнеү кәйефте генә күтәреп ҡалмай, ҡатнашыусыларҙа был спорт төрөнә ҡарата һөйөүҙе тағы ла арттырғандыр. Әйткәндәй, ярышта өс ауырлыҡ категорияһы буйынса иң-иңдәр асыҡланды.


ЯРТЫ УҢЫШ ЙЫЙЫЛДЫ | Министерство сельского хозяйства Республики Башкортостан\n» ЯРТЫ УҢЫШ ЙЫЙЫЛДЫ\nЯРТЫ УҢЫШ ЙЫЙЫЛДЫ\nРайон баҫыуҙарында ураҡ эштəренең яртыһы тамамланды, тип əйтергə була. Кисəге көнгə ҡарата мəғлүмəттəр буйынса, дөйөм майҙандың 47 процентында урып-һуғыу эштəре башҡарылған.\nҮҫтерелгән уңышты йыйып алыуҙа «А7 Агро», «Мәләүезфәнни-етештереү берекмәһе», «Искра», «Түкән», Киров исемендәге ауыл хужалығы кооперативтары игенселәре тырышып, көндө төнгә ялғап эшләй. Шулайуҡ Усманов, Алмашев, Мәзитов һәм Әҙеһәмов крәҫтиән-фермер хужалыҡтары эшсәндәре лә уңғанлыҡ күрһәтә.\n- Ужымкультураларын урып һуғыу эштәре тулыһынса тамамланды, ә яҙғы культуралар 13 мең гектарҙа йыйып алынды, был эштәр дауам итә. Әле, ураҡ эштәре менән бер рәттән, район баҫыуҙарында ужым культураларын сәсеүҙә бара. Ул 5 мең гектарҙа башҡарылды, шулай уҡ 5 мең гектарҙағы баҫыуҙар туңға һөрөлдө. Алдағы аҙнанан кукурузды силосҡа һалыуҙы башларға торабыҙ. Аяҙ көндөң һәр сәғәтенең ҡәҙерен белеп эшләргә тырыша игенселәребеҙ, - ти район Хакимиәте башлығының беренсе урынбаҫары Нәүғәт Хисмәтуллин.\nРайондың Киров исемендәге хужалығында быйылғы ураҡ эштәрендә комбайнсыларҙан Марсель Буранов «Енисей» комбайнында, РишатМиңлебаев менән Әхмәт Рахманғолов «Нива» комбайнында, Илһам Ҡужаҡов менән Руслан Миңлебаев «Акрос» комбайнында уңышлы эшләй, водителдәрҙән АзатМәҡсүтов, Хаджимурад Ибраев, РәмилТаңатаров, Руслан Мәҡсүтов һәм башҡалар ашлыҡ ташыуҙа һәйбәт эшләйҙәр. Киров хужалығының Яҡут бригадаһы игенселәрелә тирләп-бешеп иген ура. Бик дәртле эшләй улар, нисек матур эшләмәйһең, яндарына ашнаҡсы РәсимәҠәҙерғолова менән водитель АзатАҙнабаев телде йоторлоҡ тәмле аштар килтерә, аштарын ашағас, үҙенән-үҙе тәндә дәрт уяна, беләктә көс арта. Комбайнсы Риф Мифтахетдинов менән шофер Рәмил Исхаҡов, игендең бөртөгөндә ҡалдырмай йыйып алабыҙ, тип дәртләнеп эшләп йөрөй.


«Умырзая» халыҡ фольклор ансамбленә - 30 йыл\nБашлыса Йылайыр районы Ҡашҡар ауылында йәшәгән ҡатын-ҡыҙҙарҙан торған ижади коллективты Фәрзәнә Тусалина ойошторған. «Умырзая»ла сығыш яһаусы һәүәҫкәрҙәр ҡашмау, түшелдерек кеүек милли кейем-биҙәүестәрҙе үҙҙәре тегә. Әле улар Башҡортостанда үтәсәк Бөтә донъя фольклориадаһында ҡатнашыу теләге менән яна.\nФәрзәнә Тусалинаның йорт эсе бәләкәй оҫтахананы хәтерләтә. Яҡын әхирәте, хаҡлы ялдағы уҡытыусы Римма Рәхмәтуллина менән түшелдерек тегәләр. Сәхнә сығыштары өсөн махсус түшелдеректәрҙе теккәндән һуң, ейәнсәрҙәренә һәм ҡыҙҙарына ла үҙ ҡулдары менән тегелгән һәм нағышланған милли кейемдәргә тотонмаҡсылар.\nУлар республика күләмендәге бер генә мәҙәни саранан да ситтә ҡалмай. «Умырзая»ларға күптән түгел «Яратам һине, ормош!2 фестиваленең Гала-концертында сығыш яһау бәхете тейгән. «Ашҡаҙар моңдары» фольклор байрамы ла оҫта таҡмаҡсы һәм бейеүселәрһеҙ үтмәй.\nҠатын-ҡыҙҙар аҙнаһына өс тапҡыр Ҡашҡар ауылы мәҙәниәт йортона репитицияларға йыйыла. Һәр кем сығыштарҙы халыҡсан хәрәкәттәр, ым-ишара менән байытырға тырыша. Улар сәхнәлә башҡорт милли кейемендә сығыш яһай. Район хакимиәт башлығы сәхнәләге уңыштары өсөн кастюмдарҙы бүләк-дәртләндереү булараҡ махсус тектергән. Тегенгә оҫта ҡатын-ҡыҙҙарҙың милли күлдәктәре бер-нисә дана. Сәхнә түренән төшмәүсе бейеүселәрҙең күбеһе хаҡлы ялда. Әммә уларҙың төшөнкөлөккә бирелергә ваҡыттары юҡ.\n.Йылайыр районы Ҡашҡар мәҙәниәт йортоноң «Умырзая» халыҡ фольклор ансамбле коллективы 2020 йылда Башҡортостанда үтәсәк Бөтә донъя фольклор байрамында ла ҡатнашырға иҫәп тота.


Һаҡмар: Төбәкте үҫтереү программаһы\nУмартасылар кәңәшмәгә йыйылды\nУрал аръяғы төбәген иҡтисади үҫтереүҙең уртаса сроклы комплекслы программаһын урындарҙа уңышлы тормошҡа ашырыу дауам итә. Ошо көндәрҙә Умартасылыҡ һәм апитерапия буйынса Башҡортостан ғилми-тикшеренеү үҙәге етәкселеге һәм белгестәре, ғалимдары беҙҙең төбәк райондарында булып, умартасылар, мәктәп директорҙары менән осрашыуҙар үткәрҙе. 12 апрелдә бындай семинар Баймаҡта ла уҙҙы.\nКәңәшмәне үҙәктең генераль директоры, биология фәндәре докторы, профессор, Рәсәй Федерацияһының атҡаҙанған фән эшмәкәре Ә.М. Ишемғолов алып барҙы. Был тармаҡ мәсьәләләре буйынса аңлатыу эштәре быға тиклем Хәйбулла, Бөрйән, Ейәнсура райондарында барҙы. Кәңәшмәгә мәктәп директорҙары, умартасылар йыйылды. Әмир Миңләхмәт улы килгәндәре өсөн барыһына ла рәхмәт әйтеп, ҡараласаҡ төп мәсьәләгә күсте. Белеүебеҙсә, 2011 йылда БР Хөкүмәте тарафынан Урал аръяғында башҡа төр тармаҡтар менән бер рәттән умартасылыҡты ла үҫтереү кәрәк, тигән ҡарар ҡабул ителгәйне.\n– Бөгөнгө көндә бал ҡорто үрсетеү килемле эш, күптәр бының менән шөғөлләнергә теләй, – тине Әмир Миңләхмәт улы. – Баймаҡ районы ла ошо тармаҡ буйынса үҫешергә тейеш. Хәҙерге көндә беҙҙең төп бурыстарыбыҙҙың береһе – мәктәптәрҙә ҡортсолоҡ буйынса курстар асыу. Сөнки был эшкә тотонорҙан алда уның һәр бер нескәлектәрен өйрәнеү мөһим. Йәш быуын мәктәп йылдарынан уҡ ата-бабаларыбыҙҙың был шөғөлөн өйрәнеп, ниндәйҙер тәжрибә туплап сығырға тейеш.\nАртабан ул башҡорт тоҡомло бал ҡорттарына өҫтөнлөк биреү бигерәк тә отошло булыуын һыҙыҡ өҫтөнә алып үтте. Уның билдәләүенсә, үзбәк, кавказ тоҡомло бал ҡорттарына ҡарағанда үҙебеҙҙең ҡорттар Башҡортостан тәбиғәте шарттарына нығыраҡ яраҡлашҡан, донъяла уникаль төр булыуы менән айырылып тора. Уларҙы үрсетеү маҡсатында былтыр беҙҙең районға 100 бал ҡорто пакеты килтерелгән. Әйткәндәй, был төр бал ҡорттары менән ҡыҙыҡһыныусылар уларҙы алдан яҙылыу буйынса һатып аласаҡ.\nҺүҙ аҙағында Әмир Миңләхмәт улы мәктәп директорҙарына күтәрелгән мәсьәлә буйынса йылдамыраҡ эш алып барырға кәңәш итте. Йыл аҙағына тиклем умартасылыҡты уҡытырға теләгән мәктәптәрҙең аныҡ исемлеге төҙөлөргә тейеш.\nЫсынлап та, хәҙерге эшһеҙлек заманында тормошто алға алып барыу еңелдән түгел. Ата-бабаларыбыҙҙың быуындан-быуынға тапшырыла килгән изге мираҫы булған ҡортсолоҡ менән шөғөлләнеү өҫтәмә табыш килтерер ине, моғайын.\nВенера Әбйәлилова, БДУСИ студенты.\nАвтор: Һаҡмар | Ваҡыты: 09:54\n▼ 18/04 (10)\nИмен бала саҡ һәм ғаилә ҡиммәттәрен нығытыу йылы


Мәҙәниәт - Howling Pixel\nXVII—XVIII быуаттарҙа Европала\nXVIII—XIX быуаттарҙа Рәсәйҙә\nМәҙәниәт тарихын осорҙарға бүлеү\nМәҙәниәт һәм тәбиғәт\nМәҙәниәттең заманса төшөнсәһе\nМәҙәниәт һәм цивилизация\nМәҙәниәт донъяға ҡараш булараҡ\n== Байрамдар ==\nХалыҡ-ара байрамдар — Халыҡ-ара стандартлаштырыу көнө. Милли байрамдар Беларусь — Әсәйҙәр көнө.\nГрузия — «Мцхетоба» (дини байрам).\nУкраина — Украина казактары көнө. Һөнәри байрамдар\n1926 (бер мең туғыҙ йөҙ егерме алтынсы) йыл — кәбисә булмаған йыл, григориан календары буйынса йома көндө башлана. Был беҙҙең эраның 1926 йылы, 2 мең йыллыҡтың 926 йылы, XX быуаттың 26 йылы, XX быуаттың 3 ун йыллығының 6 йылы, 1920 йылдарҙың 7 йылы.\n1939 (бер мең туғыҙ йөҙ утыҙ туғыҙынсы) йыл — кәбисә булмаған йыл, григориан календары буйынса йәкшәмбе көндө башлана. Был беҙҙең эраның 1939 йылы, 2 мең йыллыҡтың 939 йылы, XX быуаттың 39 йылы, XX быуаттың 4 ун йыллығының 9 йылы, 1930 йылдарҙың 10 йылы.\nХалыҡ-ара байрамдар — Яңы йыл байрамы.\n— Халыҡ-ара тыныслыҡ көнө. Милли байрамдар Куба — Азат ителеү көнө.\nКамерун — Бойондороҡһоҙлоҡ көнө.\nСловакия — Словакия Республикаһы ойошторола.\nТанзания — Ағас ултыртыу көнө.\nЧехия — Бойондороҡһоҙлоҡ көнө.\nЭстония — Евро көнө. Һөнәри байрамдар\n2014 (ике мең ун дүртенсе) йыл — кәбисә булмаған йыл, григориан календары буйынса шаршамбы көндө башлана. Был беҙҙең эраның 2014 йылы, 3 мең йыллыҡтың 14 йылы, XXI быуаттың 14 йылы, XXI быуаттың 2 ун йыллығының 4 йылы, 2010 йылдарҙың 5 йылы.\nРәсәйҙә «Мәҙәниәт йылы».\nХалыҡ-ара кристаллография йылы (ЮНЕСКО).\nБелорет районы (рус. Белорецкий район) — Башҡортостан Республикаһындағы муниципаль район. 1930 йылда ойошторолған. Административ үҙәге — Белорет ҡалаһы. Районда 41809 кеше йәшәй. Майҙаны буйынса (11501 квадрат километр) республикала иң ҙур район.\nБашҡортостан (Көньяҡ) Уралының иң ҡалҡыу өлөшөн биләй, республиканың көнсығышында, диңгеҙ кимәленән 564 м бейеклектә урынлашҡан. Бөрйән, Ғафури, Архангел, Учалы,Әбйәлил райондары һәм төньяҡтан Силәбе өлкәһе менән сикләшә.\nИҙел башы республикала урманға иң бай төбәктәрҙең береһе, урман уның территорияһының 80 процентын биләй. Район үҙәгендә ылыҫлы урман өҫтөнлөк итһә, көнбайыш өлөшө ҡуйы япраҡлы, ә көнсығышында — ҡатнаш урман. Тимер рудаһының төп ятҡылығы — беҙҙең район территорияһында.\nБашҡортостандың был төбәге үҙенсәлекле һәм гүзәл тәбиғәтле. Бында тау йылғалары буйлап һалда, кәмәләрҙә ағып төшөү, бейек Уралтау һырттарына артылыу, мәмерйәләргә сәйәхәт итеү, шифалы шишмәләрҙең һыуын тәмләү, тау саңғыларында шыуыу мөмкинселеге бар. Тап Белорет ерендә Ағиҙел, Инйәр, Йүрүҙән, Еҙем йылғалары баш ала. Райондың ҙур өлөшөн Көньяҡ Урал тәбиғәт ҡурсаулығы тәшкил итә, ул Башҡортостанда, хата Көньяҡ Уралда иң ҙур ҡурсаулыҡтарҙан һанала. Уның территорияһында Көньяҡ Уралдың иң бейек һырттары урынлашҡан: Машаҡ, Нары, Ҡумарҙаҡ, Ямантау тау һырттары.\nРайон территорияһында ун ике тәбиғәт һәйкәле бар: Ҙур Ямантау(1640 м), Ирәмәл(1582 м), Әрүәк Рәзе(1068 м), Арский ташы, Ҡыҙыляр мәмерйәһе, Атыш шарлауығы, Асы минераль инеше, 1904 йылғы кедр культураһы, Бишәтәк тауындағы 600 йәшлек ҡарағастар, Әүжән урман хужалығында диңгеҙ бөркөтөнөң ояһы һ.б. Был объекттар ысын мәғәнәһендә бик уникаль һәм экологик, фәнни, мәҙәни, эстетик, реакцион һәм санитар-селәмәтләндереү әһәмиәтенә эйә.\n2006 йылдың беренсе ғинуарында берҙәм административ-территориаль берәмек — Белорет районы территорияһында 20 муниципаль берәмек урынлашҡан: бер ҡала биләмәһе — Белорет ҡалаһы (административ үҙәк) һәм 19 ауыл биләмәһе. Төбәктә 110 мең кеше йәшәй, уларҙың 68 меңе Белорет ҡалаһында. Башҡорт менен урыс милләте күпселекте тәшкил итә. Районда барлығы 99 торлак пункты бар.\nБелорет районыныда транспорт юл селтәрҙәре, атап әйткәндә, Магнитогорск-Белорет-Инйәр-Өфө тимер юлы, Белорет-Өфө, Белорет-Учалы, Белорет-Магнитогорск, Асҡар-Сермән-Өфө автоюлдары үҫешкән.\nАуыл халҡының уртаса тығыҙлығы — 1 км²-ға 2 кеше. Был республикала иң бәләкәй күрһәткес. Ауыл ерендә күпселек башҡорттар һәм урыҫтар йәшәй. Районда 84 ауыл бар. Шуларҙың иң ҙурҙары (1989): Абҙаҡ (2,4 мең кеше), Сермән (1,9 мең) һәм Үҙән(1,7 мең кеше).\nМәләүез — Башҡортостан Республикаһы Мәләүез районының үҙәге, республика әһәмиәтендәге ҡала, Мәләүез йылғаһының Ағиҙелгә ҡойған ерендә урынлашҡан. 2010 йылдың 14 октябренә ҡарата халыҡ һаны 61 390 кеше Почта индексы — 452530, ОКАТО коды — 80 223 822 001.\nТуймазы — Башҡортостандағы республика әһәмиәтендәге ҡала, Туймазы районы үҙәге. Бөгөлмә-Бәләбәй ҡалҡыулығында, Өсән йылғаһы буйында урынлашҡан.\nЮНЕСКО (UNESCO — United Nations Educational, Scientific and Cultural Organization) — мәғариф, фән һәм мәҙәниәт мәсьәләләре буйынса Берләшкән Милләттәр Ойошмаһы.\nЮНЕСКОның маҡсаты — милләт-ара, дин-ара һәм цивилизация-ара берҙәмлекте формалаштырыу, мәғариф, фән һәм коммуникациялар өлкәләрендә халыҡ-ара бәйләнештәрҙе киңәйтеү, кешелек цивилизацияһының мәҙәни һәм тарихи мираҫын һаҡлап ҡалыуға йүнәлтелгән эшмәкәрлек; Берләшкән Милләттәр Ойошмаһы Уставында иғлан ителгән кеше хокүктарын яҡлау.\n1945 йылдың 16 ноябрендә йылда Берләшкән Милләттәр Ойошмаһының Сан-Францисколағы конференцияһында АҠШ, Англия һәм СССР араһында мәғрифәтселек һәм мәҙәниәт өлкәһендә хеҙмәттәшлекте үҫтереү буйынса халыҡ-ара махсуслаштырылған учреждение булдырыу хаҡында килешеү төҙөлә. Икенсе бөтә донъя һуғышынан һуң, БМО һәм ЮНЕСКО тыныслыҡты һаҡлау идеяһын тәҡдим итә.\nХәҙерге ваҡытта халыҡ-ара ойошма составында 193 ағза-дәүләт һәм 7 хеҙмәткәр-ағза иҫәпләнә. ЮНЕСКО-ның штаб-фатиры Парижда урынлашҡан. Генераль директоры — Ирина Бокова (Болгария), башҡарма советы рәйесе — Э. В. Митрофанова (Рәсәй), Парижда Рәсәй Федерацияһының ЮНЕСКО ҡарамағындағы даими вәкиле\nҠырғыҙстан (ҡырғ. Кыргызстан), рәсми исеме Ҡырғыҙ Республикаһы (ҡырғ. Кыргыз Республикасы, рус. Кыргызская (Киргизская) Республика) — Урта Азияның төньяҡ-көнсығышында, Тянь-Шань тауҙарының көнсығышында урынлашҡан дәүләт. Төньяҡта — Ҡаҙағстан, көнбайышта — Үзбәкстан, төньяҡ-көнбайышта — Тажикстан, көньяҡ-көнсығышта һәм көнсығышта Ҡытай менән сиктәш. Майҙаны — 199,5 мең квадрат километр, күршеләре араһында иң бәләкәй дәүләт һанала. Көнсығыштан көнбайышҡа 925 километрға һуҙылһа, төньяҡтан көньяҡҡа — 454 километр ғына.\nӨфө ([ʏ̞ˈfʏ̞] , рус. Уфа) — Башҡортостандың баш ҡалаһы. Ҡариҙел һәм Дим йылғаларының Ағиҙел йылғаһына ҡушылған ерендә урынлашҡан.


(Насибаш битенән йүнәлтелде)\nНәсибаш (рус. Насибаш ) — Башҡортостандың Салауат районындағы ауыл, ошо исемдәге ауыл Советы үҙәге. 2010 йылдың 14 октябренә халыҡ һаны 951 кеше. Почта индексы — 452496, ОКАТО коды — 80247850001.\nКүрше Ҡаратаулынан ике саҡрымда мөһабәт ҡая - Миҫе тауы бар. Миҫе ҡаяһы, Миҫе мәмерйәһе, Миҫе йылғаһы бар. Күренеп тора, был - башҡорт атамалары. Миҫе башында ултырған ауыл Миҫебаш булыр урынға, ниңәлер, Нәсибаш булып киткән.\nНәсибаш ултырған урын иң әһәмиәтле ерҙә - иҡтисади һәм стратегик яҡтан мөһим юл: Транс-Себер тракты, Йүрүҙән һәм Әй йылғалары араһындағы төньяҡтың икмәкле райондарын Көньяҡ Урал заводтары - Ҡатау-Тамаҡ, Иван-Ҡатау, Йүрүҙән, Баҡал, Һатҡы менән бәйләүсе оло юл сатында ятҡан.\nXIX быуат уртаһында Нәсибаш йәрминкәһендәге тауар әйләнеше 16 мең һумға етә. XIX быуат аҙағында Нәсибаш - тигеҙ ерҙәге ҡалҡыулыҡта урынлашҡан ауыл. Ауыл эсендә Миҫебаш һәм Ҡарамалы йылғалары, Бишкүл күле бар. Йылғалары тирмән ҡороуға уңайлы, ике тирмән эшләй.\nХалҡы - мишәрҙәр һәм элекке хәрби дәрәжәле керҙәштәр. Ауылда 227 йортта 358 рәүиз йәне.\nАуыл 50 дисәтинә ерҙе биләй, шуның 18 дисәтинәһендә - ихата-ҡаралдылар, 8 дисәтинәлә - баҡсалар, 10 дисәтинәлә ырҙын табағы, 9 дисәтинәлә - урамдар, 5 дисәтинәлә - майҙан. Ауылдың һөрөнтө ерҙәре 884 дисәтинә, шуның 200-ө - ҡалдау ерҙәр. Ер биләү формаһы - общинаныҡы. 1878 йылдағы план буйынса ер яңынан өлөшләп бүленә, 300 дисәтинә дала һөрөлә. 1894 йылда тағы яңы ер һөрөлгәнлектән 100 дисәтинә ер бүленеп бирелә. Һыҙаттар менән алмашыу ғәмәлгә ашырылмай.\n1759 йылдағы килешеү буйынса ҡуртымға алынған ер күләме элеккесә ҡала. Халыҡ һаны арта барған һайын, Нәсибашта ер мәсьәләһе лә йылдан-йыл ҡатмарлаша бара. 1865 йылда регуляр башҡорт-мишәр ғәскәре таратылғас, хеҙмәтле мишәрҙәрҙең өҫтөнлөктәре (привилегиялары) юҡҡа сыға. Көнбайыштан крәҫтиәндәрҙе помещик Коропачинский ҡыҫырыҡлай. ( Коропачинский - 1917 йылдың мартынан июнгә тиклем Ваҡытлы хөкүмәттең Өфө губернаһы комиссары). Уның бер поместьеһы Нәсибаш улусында була. Ул издольщина йәиһә ҡуртым хаҡын хеҙмәт итеп ҡаплау мөмкинлеге биреп, үҙенә күрше башҡорттарҙың ерҙәрен күпләп ала. Шәрәк ер биләүсеһе Шакир бай Лағыр тирәһендәге иң яҡшы ерҙәрҙе үҙ ҡулында тота һәм мишәрҙәргә ҡуртымға бирә.\nҠара тупраҡлы ер ныҡ һөрөлгән. Сәсеү әйләнеше өс баҫыулы, ҡалдаулы; ашлама бик аҙ ҡулланыла, халыҡ, ашламаның файҙаһы юҡ тип иҫәпләй. Һабан менән һөрәләр, биш йортта һуҡҡыс һәм елгәргестәр бар. Башлыса арыш, һоло һәм бойҙай сәселә; 9 боттан 70 бот арыш, 13 боттан 50 бот бойҙай уңышы алына. Көтөүлек өсөн 400 дисәтинә, бесәнлек өсөн 130 дисәтинә файҙаланыла. (Халыҡ уңыш кимәлен статистарға күрһәтергә теләмәгән). Бесәнлектәр тигеҙ урында .\nСауҡалыҡтар артында өс яҡтан, көньяҡтан, көнбайыштан, төньяҡтан Өфө яҫы таулығының имән менән аралаш ҡарағай һәм шыршы урманы. Көнбайышта утын өсөн тотонолған урман, көнсығышта һәм көньяҡтағы йырын-үҙәндәрҙә - ҡыуаҡлыҡтар. Утын ағастары 50 дисәтинәлә, йәш ағаслыҡ 200 дисәтинәлә, 100 дисәтинәлә ҡыуаҡлыҡ урынлашҡан. Урманды һайлап ҡына, һаҡсыл файҙаланалар. Ҡайын утынының сажины (2,134 м) - 45-50 тин, уҫаҡ, ҡарағайҙың - 40 тин. Халыҡ ерҙәрен ҡуртымға бирә. Ҡайһы бер кешеләр заводта эшләй, көнлөк эш хаҡы - 30 тин. Нәсибаш халҡы Йүрүҙән һәм Ҡатау баҙарҙарында сауҙагәрҙәргә ашлыҡ һата.\nhttps://ba.wikipedia.org/w/index.php?title=Нәсибаш&oldid=959981 ҡабул ителгән\nБыл бит һуңғы тапҡыр 10:37 29 июль 2020 үҙгәртелгән.


“Далан” төркөмө яңы “Башҡорт балы” программаһы менән сығыш яһай // Йәмғиәт | новости башинформ.рф\n“Далан” төркөмө яңы “Башҡорт балы” программаһы менән сығыш яһай\n15:16, 21 октября 2009 Йәмғиәт\n24 октябрҙә Хөсәйен Әхмәтов исемендәге Башҡорт дәүләт филармонияһының Ҙур залында “Далан” йәштәр эстрада төркөмө сығыш яһай. Танылған коллектив үҙенең “Башҡорт балы” исемле яңы концерт программаһын тамашасыға тәҡдим итәсәк.\nБашҡорт дәүләт филармонияһының матбуғат хеҙмәтенән хәбәр итеүҙәренсә, был программаға әлегә тиклем сәхнәлә бер ҡасан да башҡарылмаған өр-яңы вокаль һәм хореографик композициялар ингән. Шул иҫәптән “Далан” төркөмө солисы, БР-ҙың атҡаҙанған артисы Минзифа Исҡужина интерпретацияһында “Башҡорт балы” йыры.\nБелеүегеҙсә, “Далан” республикабыҙҙа иң уңышлы төркөмдәрҙең береһе. Ул Башҡортостанда ғына түгел, күрше төбәктәрҙә лә популярлыҡ яуланы. Артистар йыш ҡына Силәбе, Ырымбур, Һамар, Свердловск һәм башҡа өлкәләргә гастролдәргә сыға. Коллективтың был төбәктәр буйлап яңы программа менән сираттағы гастролдәре декабрҙә үк көтөлә.\nӘлфиә Әһлиулллина автор: Әлфиә Әһлиулллина


Хөсәйен Әхмәтов исемендәге Башҡорт дәүләт филармонияһы 76-сы ижад миҙгелен япты\nТамашасыларға филармония артистары үҙенсәлекле программа әҙерләгән. Залда башҡорт, татар һәм рус эстрада йырсылары, «Далан», «Ҡарауанһарай» төркөмдәре, «Ҡыҙыҡ-мәҙәк» эстрада көлкө театры сығыш яһаны. Йыр-моң һөйөүселәр шулай уҡ йәш артистарҙы ла алҡышланы. Әткәндәй, миҙгел сәхнә оҫталары өсөн гастролдәргә бай булған.\nМиңзифа Исҡужина, Башҡортостандың атҡаҙанған артисы: «Джаз оркестры ла, милли ҡоралдар оркестры ла ҡатнаша. Коллективыбыҙҙа йәштәр күп. Егеттәр, ҡыҙҙар. Аллаға шөкөр, бик матур тауыштар күп. Шуға ла концерттар бик матур буласаҡ киләсәктә лә».\nЛилиә Ишемйәрова, Башҡортостандың атҡаҙанған артисы: «Үҙемә килгәндә инде, яңы миҙгелдә тамашасыларҙы үҙемдең концертым менән ҡыуандырырмын тип уйлайым. Декабрь айҙарына планлаштырылды был. Мин һәр ваҡыттағыса концертыма ентекләп әҙерләнәм. Яңы йырҙар, яңы образдар, яңы костюмдар»...\nФилармония фойеһында теләге булған һәр кем ҡымыҙ, буҙа менән һыйланды, маскарад костюмындағы артистар менән фотоға төштө. Ошонда уҡ джаз йырҙары яңғыраны, тамашасылар билеттар буйынса бушлай абонементтар отто.